Nijedan deponent Pavlović banke neće ostati bez novca -\nNijedan deponent Pavlović banke neće ostati bez novca\nDirektor Agencije za osiguranje depozita BiH Josip Nevjestić rekao je da Pavlović banka radi, te da će Agencija biti spremna da reaguje ako bude problema.\nNevjestić je rekao da garantuje da nijedan deponent neće ostati bez svog novca, a šta će biti sa tom finansijskom ustanovom vidjeće se nakon kontrole regulatora.\nOn je za "Nezavisne novine" rekao da je ta banka imala rok da do 30. aprila izvrši dokapitalizaciju, a poslije toga Agencija za bankarstvo Srpske ima zadatak da izvrši provjeru te dokapitalizacije, te preuzme određene korake.\n"Vlasnici sredstava ne treba da budu zabrinuti, šta god se desi njihov ulog do 50.000 KM zajedno sa kamatom je osiguran", naglasio je Nevjestić.\nKada je riječ o novom Prijedlogu zakona o osiguranju depozita banaka u BiH, koji je u Predstavničkom domu parlamenta BiH vraćen na usaglašavanje, Nevjestić je naveo da je loša sreća što je taj akt ušao u parlamentarnu proceduru sa setom zakona o povećanju akciza.\n"Čekamo ishod usaglašavanja. Osnovne premise novog zakona o osiguranju depozita odnose se na jačanje svjesnosti i javnosti, ili da čovjeku još više objasnimo ko smo, šta smo i koji su naši zadaci. Sljedeća izmjena je automatizam u osiguranju, znači da samim činom dobijanja dozvole za rad od nadležnog regulatora banka automatski postaje osigurana", rekao je Nevjestić.\nOn je dodao da je bankarski sistem stabilan, ali da ima odeđene probleme, zbog čega će novine u novom zakonu doprinijeti da tih problema bude manje.\nNevjestić je rekao da prijedlog zakona ne donosi prenošenje nadležnosti, pogotovo u dijelu nadležnosti direktora i Upravnog odbora Agencije.


75 govornika, uključujući preduzetnike, umetnike, novinare, mislioce i naučnike, je diskutovalo o budućnosti Evrope i razmatralo najperspektivnije incijative današnjice sa glavnim fokusom na preduzetnički pristup kulturnom radu, što je bila naša ovogodišnja tema. Dodatna polja interesovanja bili su decentralizacija interneta i zaštita privatnosti, potencijalne prepreke u kreativnom i kulturnom radu, inovacije u oblasti nauke i tehnologije, kao i izgradnja mostova između Evrope i mediteranskih država. Ove teme su od izuzetnog značaja za budućnost evropske kulture.\nU toku godine, svaka članica 'We are Europe' projekta predstavila je svoju umetničku i programsku viziju u dve ili tri partnerske države – proces koji je započeo u aprilu u Srbiji tokom trajanja petog 'Resonate' festivala a završio se krajem oktobra u Norveškoj na festivalu 'Insomnia'.\nOvaj projekat ne može oblikovati evropski identitet, već samo istaći dobre stvari koje već postoje. Više nego ikada, ubeđeni smo da svi pripadamo jednoj kulturi i delimo iste umetničke vrednosti. Od nasevernijih obala Skandinavije, preko Centralne Evrope pa do Balkana, svi težimo istim ciljevima i zainteresovani smo za zajedničku budućnost.\nProjekat 'We are Europe' nastavlja sa svojim aktivnostima od marta do oktobra naredne godine. Svaki festival, uključujući 'Resonate', će u goste pozvati nove partnere, a glavna tema će biti 'uloga kulture u gradovima sutrašnjice'.\n‘We are Europe’ – plan događaja za 2017.\nElevate - Music, Arts poziva:\nElevate - Discourse & Activism poziva:\nResonate Live poziva:\nResonate Conference poziva:\nNuits sonores poziva:\nEuropean Lab forum poziva:\nc/o pop Festival poziva:\nElevate - Music & Arts & Resonate Live\nc/o pop Convention poziva:\nElevate - Discourse & Activism & Resonate Conference\nReworks Festival poziva:\nReworks Agora poziva:\nTodaysArt Symposium poziva:\nElevate - Music & Arts & Nuits sonores\nMovement + New Ideas poziva:\nElevate - Discourse & Activism & European Lab forum


Maloprodaja: Dobre navike uspešnih prodavaca\nYou are at:Home»Prethodna izdanja»108»Maloprodaja: Dobre navike uspešnih prodavaca\nBy Vesna Kovačević on\t 01/03/2017 108\nKali Hawlk, autorka koju u mnogim online publikacijama, uključujući Forbes, Fast Company, US News i Mashable, nazivaju finansijskim ekspertom za milenijalce, u tekstu objavljenom na njenom Linkedin profilu krajem januara ove godine piše o navikama koje vrlo uspešni prodavci primenjuju u svom poslovanju. Ove prakse, smatra ona, im pomažu da se izdvoje i da postignu da im se kupci vraćaju još u većoj meri.\nStiven Kovi (Stephen Covey) je još 1989. godine napisao “Sedam navika uspešnih ljudi”, što je podržano u mnogim profesionalnim krugovima kao nešto što morate pročitati ako želite da izgradite dobre navike u cilju poboljšanja performansi u svom životu i poslovanju. Sedam navika koje Kovi opisuje uključuju one koje će vam pomoći da od zavisnosti stignet do nezavosnosti, poput “biti proaktivan” i “početi sa krajem na umu” (odnosno, imati viziju i plan za to što želite da postignete). Ove navike takođe uključuju ono što je potrebno da upražnjavate da biste dobro funkcionisali sa drugima. To su stvari poput “prvo nastojte da razumete, onda da vas razumeju”, što je dobra navika za one koji žele da vode i pozitivno utiču na druge ljude. Ove navike mogu koristiti i prodavcima da u svojim preduzećima poboljšaju performanse kreiranjem efikasnijeg liderstva i samim tim zaposlenih, kao i da unaprede odnose sa kupcima, što može da pokrene još prodaja. No, Kali u svom tekstu navodi drugi set od sedam navika koje vrlo uspešni prodavci u maloprodaji primenjuju u svom poslovanju, a koje bi i drugi trebalo da slede…\nUvodnik GM 108\nPoslovanje: Kako stvarati vrednost?\nTrendovi: Poslovanje se seli na „mrežu”


Nova zgrada opštine poskupjela za 900.000 KM | Moj Kotor Varoš\nHomeKotor VarošNova zgrada opštine poskupjela za 900.000 KM\n03/07/2019 Moj Kotor Varoš Kotor Varoš 0\nOpština Kotor Varoš povećala je izdavajanje za izgradnju nove zgrade opštinske uprave sa prvobitnih 2,6 miliona na 3,5 miliona KM, pa će ona na kraju koštati 30 odsto više nego što je ranije planirano.\nDodatnih 900.000 KM za izgradnju nove zgrade u kojoj će se nalaziti opštinska uprava predviđeno je izmjenjenim planom kapitalnih investicija za period od 2019. do 2023. godine.\nOdluka o izmjeni plana kapitalnih investicija donesena je na jučerašnjoj sjednici Skupštine opštine Kotor Varoš. Izmjenjenim dokumentom predviđeno je da dodatnih 900.000 KM bude obezbijeđeno u narednoj godini iz budžeta opštine.\nPlanom kapitalnih investicija koji je u lokalnom parlamentu usvojen 23. aprila ove godine bilo je predviđeno da za izgradnju nove opštinske zgrade bude obezbijeđeno 2,6 miliona KM, ali je samo dva mjeseca kasnije taj iznos povećan za još 900.000 KM. Zanimljivo je da je u isto vrijeme dok su odbornici razmatrali njegove izmjene, prvobitni plan objavljen na sajtu Opštine Kotor Varoš.\nSkupština opštine Kotor Varoš donijela je polovinom prošle godine odluku na osnovu koje se opština zadužila putem emisije obveznica u iznosu od pet miliona KM, a dug će biti vraćan deset godina. Odbornici su tada odlučili da 2,3 miliona KM bude utrošeno na vraćanje preostalog duga koji je opština imala na osnovu emisije obveznica iz 2010. godine, a da sa preostalih 2,6 miliona KM bude finansirana izgradnja zgrade lokalne uprave.\nNova zgrada trebalo bi da bude sagrađene iza sadašnjeg objekta u kojem se nalazi opštinska uprava, a planirano je da stara bude srušena.\nKotorvaroški “Alfalab” kreirao specijalnu ponudu za pacijente


Ministar Šeranić tvrdi da je u Srpskoj do sada vakcinisano 192.000 ljudi - epiCentar INFO\nMinistar Šeranić tvrdi da je u Srpskoj do sada vakcinisano 192.000 ljudi\nMinistar zdravlja i socijalne zaštite Alen Šeranić izjavio je danas u Gradiški da je do sada u Republici Srpskoj prvom dozom vakcine protiv virusa korona vakcinisano više od 192.000 građana, dok je revakcinisano više od 110.000 ljudi.\n– Dobro je što su mlađe osobe takođe zainteresovane za vakcinaciju. Sa rukovodstvo Doma zdravlja smo danas razgovarali o potrebi da se povuku veće količine vakcina, ukoliko to bude potrebno – rekao je Šeranić.\n– Sutra nastavljamo vakcinaciju `sinovakom`, nakon čega će građanima biti na raspolaganju i vakcina `sinofarm`. Samo prošle sedmice smo vakcinisali 2.000 ljudi – dodala je Tepavčeva.\nTags: Alen Šeranić, društvo, Republika Srpska, vakcinacija\nPrevious Sunčano i toplo: Temperatura danas do 31 stepen\nNext Završeno uklanjanje ribljeg otpada nakon nezapamćenog pomora u Prnjavoru


U Beogradu dodeljene nagrade najboljim domaćim etnobrendovima - POLJOPRIVREDNIK specijalizovani list za selo\nU Beogradu dodeljene nagrade najboljim domaćim etnobrendovima\nDatum kreiranja četvrtak, 10 jun 2021 11:24\nNedavno su u Beogradu dodeljene tradicionalne nagrade "Etnobrend godine" za 2020, u organizaciji ekonomskog portala Privredni.rs i Zadružnog saveza Srbije, a uz podršku Ministrstva poljoprivrede, šumarstva i vodoprivrede. U više robnih kategorija nagrađeno je ukupno 28 kompanija, zemljoradničkih zadruga, ustanova, poljoprivrednih gazdinstava, preduzetnika i pojedinaca. Ujedno je i predstavljeno specijalno izdanje "Najbolji etno brendovi", posvećeno akciji i nagradi "Etnobrend godine."\nMarija Božanić, glavna i odgovorna urednica portala Privredni.rs naglasila je da je "Etnobrend godine" pokazao da imamo dosta uspešnih malih porodičnih firmi, a posebna prednost ovogodišnjeg izbora je u tome što nagrađeni dolaze iz svih krajeva Srbije, od Sjenice, Požege i Kosjerića, do Pirota, Petrovca na Mlavi i Sombora.\n- Ova naša misija ima ulogu da, kako širu i stručnu javnost, tako i same etno stvaraoce, podseti na to koliko važna dela ostavljaju iza sebe, jer često nismo ni svesni svojih vrednosti i ne znamo da cenimo sami sebe, istakla je Božanić.\nUrednik Akcije "Etnobrend godine", Drago Delić, kazao je da bi država morala da posveti veću pažnju malim firmama, posebno onim koje stvaraju proizvode po kojima smo prepoznatljivi u svetu, kao što su, sir, rakija, vino, prirodni voćni sokovi, kompoti, med i slično. Proizvođačima, kako je rekao, pre svega nedostaju povoljni krediti jednostavnija procedura u apliciranju, organizovan odlazak na važne međunarodne sajmove, pomoć u zaštiti geografskog porekla i slično.\nNikola Mihajlović,predsednik Zadružnog saveza Srbije, podsetio je da je u toku novi konkurs za bespovratna sredstva zadrugama, koji je u protekle četiri godine dao veoma dobre rezultate, naročito u manje razvijenim područjima.\n-Zadrugarstvo u Srbiji ima budućnost, jer mali proizvođaći moraju da se udružuju i povezuju po ugledu na evropske zadruge, poručio je Mihajlović.\nManifestaciji je prisustvovao i Senad Mahmutović, državni sekretar Ministarstva poljoprivrede, šumarstva i vodoprivrede. On je istakao da su svi dobitnici pokazali veoma visok kvalitet proizvoda, zahvaljujući primeni najviših međunarodnih standarda i saradnji sa nadležnim stručnim službama i tehnolozima.\nDr Cvijan Mekić, profesor na Poljoprivrednom fakultetu u Zemunu pozvao je sve proizvođaće da zaštite svoje proizvode oznakom geografskog porekla, jer na taj način mogu da se udruže, bolje organizuju i ponude veću količinu robe, što je jedan od uslova koji traže veliki kupci.\n-Tek sa zaštitom oni mogu da smatraju da su završili ceo posao, naveo je Mekić i dodao da u tom smislu možemo da se ugledamo na Slovence, koji su to uradili kod mnogih proizvoda.\nMLEKARSKA ŠKOLA DR OBREN PEJIĆ, Pirot– ROBNI BREND, Pirotski kačkavalj, u grupi Mleko i mlečni proizvodi\nDEGUSTACIONI CENTAR BOEMSKA POTKOVICA, Pirot– ROBNI BREND, Peglana kobasica Boemska potkovica, nagrada za dizajn u grupi Meso i proizvodi od mesa\nMlekara SELO GRAD DOO, Požega- ROBNI BREND, Zreli kajmak, u grupi Mleko i mlečni proizvodi\nSpecijalizovana zadruga ALPINO PRODUKT, Mladenovac– ROBNI BREND, Liofilizovana kozija surutka, u grupi Najbolji novi proizvodi\nPR MARINA OCOKOLJIĆ, Ivanjica– ROBNI BREND, Umami, zdravi ručno mešeni hleb u grupi Brašno i testenine


SLOBODAN POVRATAK U FRANCUSKU: Državni savet doneo odluku ukinuvši vladinu uredbu\nFrancuzi koji žive u inostranstvu i nisu vakcinisani više neće biti u obavezi da predstavljaju ubedljiv razlog za povratak u Francusku ako dolaze iz zemalja klasifikovanih u crveno ili narandžasto, doneo je odluku u petak Državni savet. Ova obaveza je nametnuta građanima Francuske prošlog jula članom uredbe koju je u petak ukinuo najviši upravni sud u Francuskoj (Državni savet), prenosi Le Parisien.\nPredmetni član (23-1 uredbe od 1. juna 2021. izmenjen 30. jula) „poništava se tako što zahteva od francuskih državljana koji nisu vakcinisani“ da opravdaju ubedljiv razlog, razlog hitne zdravstvene ili profesionalne razloge koji ne mogu biti odloženo.\n„Ovaj zahtev će verovatno (…) predstavljati trajnu prepreku za ostvarivanje osnovnog prava na povratak na nacionalnu teritoriju dostupnom svim Francuzima, a da zdravstvena korist od takve mere nije očigledno takva da opravdava povredu koja je tako dovedena na ovo pravo“, opravdava Državni savet u svojoj odluci.\nSvi putnici koji nisu iz EU moraju imati negativan test\nNa sajtu Ministarstva spoljnih poslova je takođe propisano da svi putnici van Evropske unije, bili vakcinisani ili ne, moraju da pokažu rezultat negativnog PCR testa ili testa na antigen, obavljenog manje od 48 sati pre polaska.\nSvaki putnik stariji od jedanaest godina takođe mora „prihvatiti da se biološki skrining test ili pregled (…) može izvršiti po njegovom dolasku na nacionalnu teritoriju“ i „obavezati se da će poštovati dobrovoljnu izolaciju sedam dana nakon dolaska u Francusku“ kao i novi test na kraju ovog perioda.\nTagovi: dolazak - Francuska - putovanje


NVO: Država opstruiše istragu o slučaju Topčider\nNevladine organizacije optužile su danas, povodom sedme godišnjice od pogibije gardista na Topčideru, državne organe, pre svega pravosudne, za "besprizornu opstrukciju istrage" tog slučaja.\nžene u crnom, Helsinški odbor za ljudska prava i Centar za evroatlantske studije ističu da se postupak o pogibiji vojnika Dražena Milovanovića i Dragana Jakovljevića, 5. oktobra 2004. godine u vojnom objektu Karaš na Topčideru, još nalazi u predistražnoj fazi, a da je javnost "nedopustivno ravnodušna".\n"Krajnje je vreme da vlada preuzme na sebe svoj deo odgovornosti za otkrivanje istine o pogibiji vojnika i da preduzme sve potrebne mere kako bi bili procesuirani svi oni koji ometaju istragu i pomažu u skrivanju Ratka Mladića", navodi se u zajedničkom saopštenju.\nTe organizacije traže od ministarstava policije, odbrane i pravde da prestanu da "skrivaju istinu" o ubistvima gardista i obezbede pravdu za porodice žrtava i kazne sve počinioce "zločina" koji su na bilo koji način odgovorni za ubistva dvojice gardista.\nVojnici Gardijske brigade Vojske SCG Dragan Jakovljević i Dražen Milovanović smrtno su stradali pod još nerazjašnjenim okolnostima na straži kod vojnog objekta Karaš u Topčideru, 5. oktobra 2004. godine.\nVojna istražna komisija zaključila je da je u pitanju ubistvo i samoubistvo, dok je državna komisija ocenila da je gardiste ubila treća osoba.


MITROPOLIT JOANIKIJE POSLAO PORUKU VERNICIMA: Zamolio ih da urade jednu stvar pred ustoličenje na Cetinju | Najnovije vesti - Srbija danas\n26.08.2021. • 07:39 Srbija Danas/Sputnjik\nMITROPOLIT JOANIKIJE POSLAO PORUKU VERNICIMA: Zamolio ih da urade jednu stvar pred ustoličenje na Cetinju\nFoto: Youtube/Printscreen/IVANGRAD studio/Телевизија Храм\nPreporuke mitropolita su takođe da se maksimalno poštuju sve preporuke i mere Instituta za javno zdravlje\nMitropolit Crnogorsko primorski SPC Joanikije pozvao sve vernike, koji žele da prisustvuju ustoličenju, da na Cetinje doputuju isključivo autobusima.\nREGIONOM ODJEKNULA VEST O SMRTI GUTOVIĆA: Mediji sa pijetetom izveštavaju o velikom gubitku za srpsku kinematografiju\nDODIK POTRESEN SMRĆU VELIKOG GUTOVIĆA: "Posedovao je poseban glumački izraz po kome je bio prepoznatljiv"\nSAMOUBISTVA SA MOSTA NA TARI I DALJE MISTERIJA: Veštačenje dva telefona tinejdžera otkriće tajne\nRazlog za takav poziv je malo prostora za parking, ali i zbog bezbednosne situacije.\nPreporuke Odbora za ustoličenje saopštio je sveštenik Slobodan nakon liturgije u Hramu Svetog Jovana Vladimira u Baru.\nPreporuke su objavljene u jeku tenzija oko ustoličenja, koje je najavljeno za 5. septembar i kome se oštro protivi deo crnogorske javnosti.\nOn je kazao da će prevoz će biti organizovan u svakom gradu.\n- Zbog bezbednosne situacije brojne ulice će biti zatvorene, a Cetinje ima dosta oskudan prostor za parking - dodao je Zeković, prenosi portal Dan.\nPreporuke mitropolita su takođe da se maksimalno poštuju sve preporuke i mere Instituta za javno zdravlje.\n- Potrebno je imati potvrde o vakcinaciji, potvrdu o PCR testu, negativni antigenski test ili potvrdu o preležanom virusu. Budimo dostojanstveni kao što smo bili, budimo isti onakvi kao na litijama, budimo odgovorni i da damo svoj doprinos da ovaj svečani čin bude za pamćenje - poručio je Zeković.\nSednica Saveta za odbranu i bezbednost, na kojoj će se raspravljati o bezbednosnoj situaciji u kontekstu najavljenog ustoličenja mitropolita Srpske pravoslavne crkve (SPC) Joanikija zakazanog za 5. septembar na Cetinju, biće održana sutra.\nO bezbedonosnoj situaciji su danas razgovarali i premijer Zdravko Krivokapić i gradonačelnik Cetinja Aleksandar Kašćelan.\nOcenjeno je da bezbednosna situacija na Cetinju nije zadovoljavajuća i da su svi društveni subjekti dužni da pokažu odgovoran odnos prema miru, toleranciji, dijalogu, evropskim vrednostima i planiranom ekonomsko - privrednom progresu.\nVeliki broj građana okupio se u nedelju na Cetinju u znak protesta zbog ustoličenja Joanikija, zakazanog za 5. septembar na Cetinju. Organizatori protesta, grupa gradjana, traži da ustoličenje Joanikija bude na nekom drugom mestu, a ne u Cetinjskom manastiru, sedištu Mitropolije.\nCrna Gora Cetinje mitropolit Joanikije ustoličenje autobus bezbednost


Kako je Zrenjaninski muzej stao rame uz rame evropskim muzejima\nObjavljeno 28.05.2015. u 16h\nPovodom učešća zrenjaninskog Narodnog muzeja u izboru za nagradu Evropski muzej godine održanom u Glazgovu od 13. do 16. maja u toj instituciji kulture održana je prezentacija koju su vodile Branka Babić, kustos-etnolog i Bojana Vidović, bibliotekar iz Narodnog muzeja Zrenjanin.\nOne su prenele lokalnoj publici utiske sa prestižnog takmičenja na kom su se nadmetala 42 muzeja iz 22 evropske zemlje.\n– Svaki muzej je imao tačno 13 minuta za prezentaciju koja se sastojala iz tri dela – prvog nemenjenog prezentovanju Muzeja osnovni podaci, nakon toga se predstavljao muzejski eksponat, a zatim je išao javni intervju. Reakcije su bile dobre, iznenađene smo koliko je puno kolega iz razvijenijih zemalja prišlo da se raspita o tabletu, odnosno audio – video vodiču kroz stalnu postavku namenjenom slepim i gluvim osobama koje dolaze u Narodni muzej Zrenjanin, a po kom se zaista izdvajamo, rekla je Branka Babić.\nPovezanost sa lokalnom zajednicom kroz izložbe ali i dosta obrazovnih programa za decu i odrasle, konstantno renoviranje stalne postavke i prostora donelo je između ostalog uslove za nominaciju zrenjaninskog muzeja za ovo prestižno takmičenje. Svaka zemlja je imala svog nacionalnog korespodenta koji je predlagao muzeje za nagradu, a zrenjaninski muzej predložila je profesorka dr Mila Popović Živančević.\n– Tokom prezentacije govorile smo o dostupnosti muzeja svim građanima pri čemu smo naglasile da je ulaz u muzej besplatan. Tokom dodele nagrade je bila citirana naša poruka svi muzeji trebaju da teže tome da budu slobodni i dostupni svim slojevima društva, rekla je Vidovićeva.\nNagradu Evropski muzej godine dobio Rijksmuseum iz Amsterdama.\nTagovi:evropski muzej, nagrada, narodni muzej


Za sanaciju mreže biće uloženo 386 miliona KM – ASinfo Portal\n26.01.2021. / 14:07\nTREBINJE- Preduzeće “Elektroprivreda Republike Srpske” u narednih deset godina uložiće 386 miliona KM u sanaciju elektrodistributivne mreže, najavio je izvršni direktor za tehničke poslove u ovoj firmi Goran Vukoje.\n“Neki od benefita tog sistema su povećanje bezbjednosti, napajanje sa minimalnim\nzastojima, kvalitet upravljanja terenskim radom i najvažnije – brza intervencija u slučaju kvara na mreži, a to sve rezultira kvalitetem napajanja potrošača”, rekao je Vukoje novinarima.\n“Ovo će omogućiti da funkcionalnije funkcioniše rad sistema distribucija”, rekao je Vukoje.\nOn je naveo da su u prošloj godini gubici električne energije na nivou pet distribucija “Elektroprivrede Republike Srpske” bili 10,31 odsto i oni su za 0,35 odsto uvećani u odnosu na prethodnu godinu, a razlog za to je epidemija virusa korona.\n“Ti gubici su manji od gubitaka propisanih od Regulatorne agencije za energetiku jer su njihovi propisani gubici 10,38 odsto. Samim tim, mi smo napravili uštedu od više od 1.600.000 KM”, istakao je Vukoje.\nOn je dodao da su zadovoljni “Elektrodistribucijom Doboj”, koja se uklapa u evropske standarde kada je riječ o gubicima električne energije.\n“Standardni gubici u zemljama EU kreću se od 4,5 do šest odsto”, rekao je Vukoje i dodao da se “Elektrodistribucija Doboj” uklapa u taj standard jer su njihovi gubici prošle godine iznosili 5,05 odsto.\nOn kaže da je “Elektroprivreda Republike Srpske” uspjela da posljednjih godina smanji gubitke električne energije za više od šest odsto.\n“Jedna od najvažnijih mjera za smanjenje gubitaka električne energije je uvođenje mjernih uređaja u sistem daljinskog očitanja, to jeste AMM sistem i tu je najbolji rezultat pokazala `Elektrodistribucija Doboj`”, naveo je Vukoje.\nOn je dodao da ova elektrodistribucija sada ima 13.992 uređaja u sistemu daljinskog očitanja, odnosno 69 odsto.\n“Prošle godine je `Elektro-Bijeljina` podigla kredit i nabavila 20.065 uređaja za očitanje i uvela u daljinski sistem očitanja oko 8.100 uređaja. Takođe, `Elektrokrajina` planira da u sljedeće tri godine uvede 26.000 uređaja u AMM sistem”, naveo je Vukoje. Srna\nTagovi: elektrodistributivna mrezaelektroprivreda rs


Dečko ju je nazivao najgorim pogrdnim imenima zbog njene debljine. Noćima je plakala i smišljala najgoru osvetu, a onda je uradila nešto što je ZAPREPASTILO celu njenu porodicu i prijatelje! Evo i šta - Fokuzz\nDečko ju je nazivao najgorim pogrdnim imenima zbog njene debljine. Noćima je plakala i smišljala najgoru osvetu, a onda je uradila nešto što je ZAPREPASTILO celu njenu porodicu i prijatelje! Evo i šta\nAlvina Rajni nije uvek imala višak kilograma. Desilo joj se da je bila u lošoj vezi, nakon čega je počela da jede nezdravu hranu i da se oseća depresivno. Dostigla je 124k g i dečko ju je nazvao pogrdnim imenom, i rekao da nikada neće izgubiti kilograme i upoznati drugog muškarca. Njeno zdravstveno stanje se pogoršavalo i odlučila je da preduzme drastične mere.\n32-godišnja Alvina Rajni je majka dvoje dece iz Filadelfije. Bila je u vezi u kojoj je bila maltretirana i kao rezultat toga je imala depresiju i zavisnost od hrane\nZbog svoje loše navike jedenja, Alvina je dobila na kilaži i počela da kupuje odeću sa veličinom za muškarce. Čak joj je i ustajanje iz kreveta i silaženje niz stepenice postalo vrlo zamorno\nKada je dostigla svoju najveću kilažu od 124kg, njen surovi dečko ju je nazivao "ružnom" i mnogim pogrdnim imenima\nOna je utehu na ove emotivne i verbalne uvrede pronašla hrani i počela da jede sve više. Mlada majka je obolela od visokog krvnog pritiska, predijabetesa, sindroma policističnih jajnika, hipertrofije komore i anksioznosti


„Čista” tehnologija izvozni adut najzelenije zemlje na svetu | Energetski portal Srbije\n„Čista” tehnologija izvozni adut najzelenije zemlje na svetu\n11.01. 2018 Intervju\nZahvaljujući višedecenijskom ulaganju u zdravstveni sektor i zaštitu životne sredine Finska se danas nalazi u samom vrhu uporednog spiska zemalja sa najrazvijenijim standardima zaštite životne sredine i zdravstvene tehnologije. U razgovoru sa Pertijem Ikonenom, finskim ambasadorom u Srbiji, saznali smo kakve mere su Finci primenjivali da bi razvili “ekološko zdravlje” koje podrazumeva multidisciplinarni pristup primenjen radi očuvanja ravnoteže između ekologije i ljudskog zdravlja i obuhvata brojne oblasti uključujući reciklažu i energetsku efikasnost.\nEP: Da li je efikasna finska politika u oblasti zaštite životne sredine rezultat primene striktnog zakonodavstva EU ili postoje određene specifičnosti u njihovoj primeni u vašoj zemlji?\nPerti Ikonen: Finska zaista zauzima visoko mesto na međunarodnim rang listama. Radi ilustracije mogu dati jedan primer – prema indeksu zaštite životne sredine (EPI) u 2016, Finska je najzelenija zemlja na svetu. Iako smo mi dobro poznati po tome da poštujemo pravila i propise, uključujući i zakonodavstvo EU, briga o životnoj sredini je takođe nama prilično svojstvena. Priroda u našem, nordijskom regionu veoma je osetljiva na promene, naročito u Laponiji, najsevernijem delu zemlju, gde se priroda sporo oporavlja od bilo kakve štete. Teže je i skuplje popraviti bilo kakvu štetu koja je učinjena našoj prirodi, nego je sprečiti, pa je zato potreban odgovarajući zakonodavni okvir za zaštitu osetljivog okruženja u kom živimo.\nEP: Da li je u vreme pridruživanja Finske Evropskoj uniji bilo neophodno voditi intenzivne kampanje o važnosti zaštite životne sredine kao načina za očuvanje i unapređenje zdravlja nacije?\nPerti Ikonen: Zaštita životne sredine u Finskoj ima dužu istoriju od našeg članstva u EU. Zaštita životne sredine utemeljena je u međunarodnom pokretu očuvanja prirode šezdesetih godina koji je nastao kao reakcija na tadašnje povećanje zagađenosti vode i vazduha. Ministarstvo za zaštitu životne sredine, sa svojim odeljenjima fokusiranim na specifične aspekte politike očuvanja prirode, osnovano je 1983. godine, dakle dvanaest godina pre nego što je Finska pristupila EU. Takođe, naša zemlja je ograničena u smislu prirodnih resursa što je uticalo na to da uvek budemo usmereni na očuvanje prirode i postizanje što veće dobiti korišćenjem što manje resursa. Na primer, korišćeni papir se sakuplja u Finskoj gotovo čitav vek i danas je stopa recikliranja 93 odsto. U mnogim drugim zemljama ova praksa je tek u začetku.\nEP: Vaša zemlja pruža brojne dobre primere u oblasti zaštite prirodnog okruženja. Koji je ključni pristup održavanju ekološke ravnoteže i ekološkog zdravlja a da se pri tom ne ugrožava ekonomski rast?\nPerti Ikonen: Održivost i ekonomski rast su prilično međusobno povezani i trebalo bi ih posmatrati kao neodvojivu celinu. Prema nedavnoj studiji, Finci veruju da će u buduć- nosti domaće kompanije biti najuspešnije u održivim tehnologijama u oblasti zaštite životne sredine, zdravstvenoj tehnologiji i šumarskoj industriji. Već sada je „čista“ tehnologija jedan od kamena temeljaca naše ekonomije. Finske kompanije su globalni lideri u energetskoj efikasnosti, čistim industrijskim procesima i bioenergiji.\nU ekstremnim klimatskim uslovima u našoj zemlji, inovativno razmišljanje oduvek je igralo važnu ulogu. U Globalnom Inovacionom Indeksu Čistih Tehnologija, Finska je zauzela drugo mesto. Jedan od primera naših inovacija u čistim tehnologijama je biogorivo proizvedeno od ostataka drvne industrije. Evo još jednog primera: 38 odsto finske energije proizvedeno je iz obnovljivih izvora a nacionalni cilj iznosi 50 odsto električne energije iz obnovljivih izvora do 2030. godine. Ovaj ambiciozni cilj pruža mnoge poslovne mogućnosti kompanijama koje se bave proizvodnjom i distribucijom energije iz obnovljivih izvora, kao i proizvodima i uslugama vezanim za ove izvore energije.\nEP: Kako je Vaša zemlja postigla sklad između očuvanja prirode i zadržavanja zemljišta za brojne potrebe čoveka?\nPerti Ikonen: Zadržaću se na šumarskom sektoru koji je jedan od glavnih oslonaca naše ekonomije. Danas u Finskoj šumarska industrija donosi više od 20 odsto prihoda od izvoza i najveći je poslodavac, naročito u unutrašnjosti zemlje. To je razumljivo jer je Finska najšumovitija evropska zemlja, sa više od 70 odsto zemljišta pokrivenog šumama. Kao rezultat održivog šumarstva, šumski resursi rastu jer prirodni rast šuma nadoknađuje i premašuje količinu posečenog drveta. Osim toga, 3 miliona hektara šuma, što čini 13 odsto ukupne površine prekrivene šumama, nalazi se pod zaštitom države ili može da se koristi u ograničenoj meri.\nEP: Finski zdravstveni sektor je napredovao brže nego mnogi drugi sektori poslednjih godina. Šta je uticalo na ogroman progres u ovom sektoru?\nPerti Ikonen: Istraživanje i razvoj ovde igraju presudnu ulogu i to je nešto što smo veoma ozbiljno shvatili u Finskoj, ne samo u zdravstvenom sektoru, nego uopšte. Značaj istraživanja i razvoja takođe se odražava u stepenu i raznovrsnosti finansiranja koje dolazi i iz privatnog sektora i iz vlade. U 2014. godini 3,17 odsto BDP-a Finske korišćeno je za troš- kove istraživanja i razvoja, što je najveći procenat ulaganja u ove procese od svih 28 država članica EU. Odmah zatim slede skadinavske zemlje – Švedska i Danska.\nZahvaljujući posvećenosti istraživanju, Finska je u sektoru zdravstvene zaštite stekla impresivnu reputaciju zahvaljujući našim brojnim svetski priznatim naučnicima i revolucionarnim metodama lečenja raznih bolesti. Finska je postala jedna od vodećih zemalja u svetu po pitanju pružanja zdravstvenih usluga kao što je dijagnostika, lečenje i nega. Trenutno sektor zdravstva privlači i značajan broj međunarodnih investicija, naročito globalnih farmaceutskih i medicinsko-tehnoloških kompanija, investitora i privatnih fondova.\nEP: Diplomatska misija Finske u Srbiji organizuje lokalno takmičenje Slush od 2015. godine, pružajući lokalnim startapovima priliku da predstave projekte u oblasti održivog razvoja. Koju vrstu pomoći domaće startap kompanije sa inovativnim idejama mogu da očekuju?\nPerti Ikonen: Finska podržava inovacije i startap ekosistem u Srbiji. Zbog toga treću godinu zaredom, ambasada Finske u saradnji sa Fondom za inovacionu delatnost Srbije organizuje lokalno takmičenje za startapove. Svaka od tri kompanije koje su ušle u užu konkurenciju ovogodišnjeg konkursa Slush nudi rešenja u skladu sa ciljevima održivog razvoja koje su Ujedinjene nacije usvojile 2016. godine. Prvi put ove godine, sve tri kompanije koje su ušle u užu konkurenciju učestvovaće u programu Global Impact Accelerator i na Slush konferenciji u Helsinkiju krajem novembra i početkom decembra.\nProgram Akcelerator pruža šansu lokalnoj startap kompaniji da unapredi svoje veštine i poslovni model i pripremi kompaniju za predstavljanje svoje ideje na konferenciji Slush koja predstavlja najveći tehnološki skup u Severnoj Evropi. Ove godine će se okupiti više od 17.000 stručnjaka koje se bave inovacijama, stratapovima i tehnologijama. Konferencija nudi sjajnu priliku srpskim kompanijama da se povežu sa globalnim startap ekosistemom, investitorima i potencijalnim partnerima. To su prepoznale i srpske kompanije koje će ove godine prisustvovati konferenciji Slush i na taj način maksimalno iskoristiti ovu jedinstvenu priliku.\nVoleli bismo da se relevantne srpske institucije u ovom sektoru više uključe. Do sada smo uspeli da uspostavimo dobru saradnju sa Fondom za inovacionu delatnost i Ministarstvom za inovacije i tehnološki razvoj. Prošle godine, srpski stručnjaci imali su priliku da upoznaju najbolje prakse relevantnih finskih institucija tokom studijske posete Finskoj u okviru programa TAIEX. Ove godine Ministarstvo za inovacije i tehnološki razvoj razmatra učešće na konferenciji Slush. Svi preduslovi za stvaranje efikasnog inovativnog ekosistema u Srbiji postoje i Finska je tu da pomogne u ovom procesu.\nEP: Osim ovog što smo pomenuli, kakve još aktivnosti ambasada preuzima u promociji regionalne saradnje i razvojnih projekata za očuvanje klime?\nPerti Ikonen: Finska 2017. godine slavi 100 godina nezavisnosti, a Ambasada organizuje brojne događaje koji obeležavaju ovu specijalnu godinu u Srbiji, Crnoj Gori i Makedoniji. Važno je napomenuti da nas podržava 18 partnerskih kompanija u organizovanju različitih projekata i događaja tokom cele godine. Jedan od mojih omiljenih projekata je sadnja drveća u brojnim gradovima širom Srbije. Radujemo se što ćemo nastaviti sa ovim projektom i sledeće godine i što ćemo ga sprovesti i u Crnoj Gori i Makedoniji.\nFinske kompanije su sjajan primer odgovornih, ekološ- ki prihvatljivih i održivih preduzeća sa visoko razvijenom društvenom i korporativnom odgovornošću. U septembru smo organizovali seminar o “Održivom i inovativnom biznisu” koji je takođe uključio komponentu socijalne odgovornosti preduzeća. Cilj seminara je bio da pokaže na koji način finske kompanije i njihovi distributeri implementiraju ove vrednosti u svojim svakodnevnim aktivnostima i da se razmene najbolje prakse sa srpskim kompanijama i institucijama.


UBISTVA U BUDVI I BEOGRADU: Cvetanović i Novaković osuđeni su na po 35 godina zatvora, Koljenšić i Delibašić dobili po 30 – Volim Podgoricu\nPočetna/NOVOSTI/Hronika/UBISTVA U BUDVI I BEOGRADU: Cvetanović i Novaković osuđeni su na po 35 godina zatvora, Koljenšić i Delibašić dobili po 30\nUBISTVA U BUDVI I BEOGRADU: Cvetanović i Novaković osuđeni su na po 35 godina zatvora, Koljenšić i Delibašić dobili po 30\nAdmin Send an email 24. Januara 2020.\nSrpski državljani Saša Cvetanović i Slaviša Novaković osuđeni su na po 35 godina zatvora, dok su Nikšićanin Ratko Koljenšić i Beograđanin Miloš Delibašić dobili po 30 godina zatvora zbog ubistva Nikole Bojovića u Beogradu i Miloša Vidakovića u Budvi.\nSvjedok saradnik Tužilaštva Miloš Vojnović osuđen je na 17 godina zatvora, a Goran Maletić (rođen Bojanić) na godinu.\nVojnović je priznao ubistvo Vidakovića i zaključio sporazum sa Tužilaštvom za organizovani kriminal koji je prihvatio sud. Njemu je u kaznu od 17 godina uračunata i ranija kazna po drugoj pravosnažnoj presudi.\nOvom odlukom, koja je juče objavljena na sajtu Apelacionog suda, potvrđena je druga prvostepena presuda Specijalnog suda u Beogradu od 2. aprila prošle godine. Prvu prvostepenu presudu, kojom je Delibašić jedini bio oslobođen od optužbi, 2018. godine je ukinuo Apelacioni sud i naložio ponavljanje suđenja.\nDelibašić je osuđen zbog podstrekavanja na teško ubistvo Vidakovića i zbog zločinačkog udruživanja. Cvetanović je označen kao direktni izvršilac ubistva Bojovića, a Vojnović kao egzekutor Vidakovića.\nNa ova ubistva, prema optužnici, su ih podstrekavali Delibašić i sada pokojni Slobodan Šaranović. Svi osim Cvetanovića osuđeni su zbog krivičnih djela zločinačko udruživanje i teško ubistvo u saizvršilaštvu.\nU odluci Apelacionog suda navodi se da je Delibašić do 16. jula 2013. godine, na teritoriji Srbije i Crne Gore, zajedno sa sada pokojnim Slobodanom Šaranovićem, organizovao kriminalnu grupu čiji su pripadnici postali Koljenšić, Vojnović, Novaković i Maletić.\n“Djelovali su sporazumno u cilju vršenja krivičnih djela za koje se može izreći kazna zatvora od 20 godina ili zatvor od 30 do 40 godina, radi prevlasti u kriminalnoj sredini i sticanja finansijske i druge koristi”, navodi se u obrazloženju presude.\nPojašnjeno je da su Šaranović i Delibašić skrivali članove grupe, pribavljali lažne isprave, iznajmljivali stanove radi skrivanja poslije izvršenih krivičnih djela, obezbijedili novac za pripremu i vršenje krivičnih djela, oružje i municiju, organizovali obuku u pucanju iz vatrenog oružja.\nTerete se da su od kraja aprila mjeseca do 16. jula 2013. godine, radi realizacije plana organizovane kriminalne grupe, na teritoriji Srbije i Crne Gore planirali da ubiju Vladimira Jovanovića takozvani Japanac iz Beograda, Luku Đurovića iz Bara, pripadnike njegovog obezbjeđenja i Filipa Koraća iz Beograda za koje su smatrali da su pripadnici suparničke organizovane kriminalne grupe Luke Bojovića, koju su smatrali odgovornom za ubistvo sada pokojnog Branislava Šaranovića, koje je izvršeno 8. oktobra 2009. godine u Beogradu.\nStav Tužilaštva je da su Koljenšić i Cvetanović počinili ubistvo Bojovića za 30.000 eura.\nNavodi se da je Koljenšić 11. aprila 2013. godine iznajmio stan u kome je boravio sa Cvetanovićem, iznajmio automobil koji je korišćen u ubistvu Bojovića, danima ga pratili i 29. aprila 2013. godine ga ubili.\nDelibašić, Vojnović i Novaković su oglašeni krivim što su 1. i 2. jula 2013. godine u Budvi, po prethodnom dogovoru u okviru plana organizovane kriminalne grupe, ubili Vidakovića, i pritom doveli u opasnost život više osoba.\nVojnović i Novaković su iz stana u Budvi uzeli pištolj, motociklom kojim je upravljao Novaković se dovezli do kuće iznad Starog Grada gde je Novaković oko 00.30 časova na prostor otvorenog šanka iz pištolja ispalio više projektila u Vidakovića.\n“Slobodan Šaranović je pomogao Delibašiću, Vojnoviću i Novakoviću u izvršenju krivičnog djela, stvaranjem uslova i sredstava za izvršenje i unaprijed obećanim prikrivanjem nakon izvršenja”, navodi se u presudi.\nNikola, rođeni brat Luke Bojovića, ubijen je 29. aprila 2013. godine u Beogradu, a Miloš Vidaković 2. jula u Budvi iste godine.\nŠaranović je, kako se sumnja, zajedno sa Delibašićem iz osvete naložio ubistvo Nikole Bojovića, jer je smatrao da je po nalogu Luke Bojovića, ubijen njegov brat Branislav Šaranović 2009. godine u Beogradu.\nAleksandar Saša Cvetković Nikola Bojović optužba Slaviša Novaković zatvor\nDRAMA NA KAMENOVU: Zoran Kovačević pokušao da se polije naftom, pa skočio sa krova kuće, na kraju udario glavom u stijenu\n"Pravo pitanje je zašto Vučić ne smije da izgovori niti jednu jedinu riječ protiv Mila Đukanovića?"


EPCG iduće godine otvara priču o gradnji HE Kruševo – PRIVREDNI PORTAL\nElektroprivreda (EPCG) će naredne godine otvoriti priču o izgradnji Hidroelektrane (HE) Kruševo, saopštio je juče izvršni rukovodilac Direkcije za razvoj i inženjering u toj kompaniji Ivan Mrvaljević.\n“Odlučili smo da izdvojimo određena sredstva, da sagledamo pitanje izgradnje HE Kruševo kako sa ekološkog, tako i sa tehno-ekonomskog aspekta”, istakao je Mrvaljević, ne navodeći planirani obim investicije za taj projekat.\nO HE Kruševo se, kako je podsjetio, govorilo i 1973. godine kada je planirano da elektrana ima snagu 120 mega-vata i godišnju proizvodnju od 320 giga-vat časova.\nMrvaljević je, na konferenciji “Sadašnjost i potencijali crnogorske energetike”, koju je otvorila ministarka ekonomije Dragica Sekulić, govorio i o predstojećem projektu izgradnje HE Komarnica.\n“Prvo što će nam projektant saopštiti početkom decembra je ekološki prihvatljiva kota normalnog uspora vode, koja neće ugroziti kanjon Nevidio ili na bilo koji način ostvariti negativne ekološke uticaje na projekat”, istakao je Mrvaljević.\nPočetkom decembra EPCG će imati i odgovore na sva pitanja koja se tiču distribucionih rješenja brane, tehničkih performansi elektrane, instalisanu snagu i godišnju proizvodnju hidroenergetskog objekta.\nPočela proizvodnja cigareta u Novom duvanskom kombinatu Program Njega starih realizuje se u 14 opština, angažovano 80 gerontodoma...


SportDC - Vesti - Prva liga RS - Tadić: Očekivana odluka\nUtorak, 27.10.2020 18:15\nOdlukom Odbojkaškog saveza Republike Srpske, takmičenje u Prvoj ligi Srpske za 2019/2020. sezonu je okončano, a zahvaljujući trenutnom plasmanu na prvenstvenoj tabeli, ŽOK „Jahorina“ iz Pala postao je novi šampion Republike Srpske i izborio učešće u Premijer ligi BiH naredne sezone.\nOvakvu odluku Savez je donio zbog trenutne epidemiološke situacije u Republici Srpskoj, a u odbojkaškom prvenstvu odigrano je više od 70 utakmica i svi timovi odigrali su jednak broj mečeva.\nTrener šampionki Republike Srpske Danilo Tadić izrazio je zadovoljstvo postignutim rezultatom, te čestitao djevojkama na zasluženom uspjehu.\n„Naš klub još jednom je potvrdio da je najbolji sportski kolektiv na teritoriji opštine Pale, kao i grada Istočno Sarajevo. Za nas je ova odluka očekivana, ako uzmemo u obzir da je većina prvenstava na Balkanu već odavno završeno. Tokom cijele sezone zauzimali smo lidersku poziciju, svjesni svog kvaliteta i nije bilo mjesta opuštanju. Zasluženo se vraćamo u elitni rang, gdje i pripadamo“, rekao je Tadić za „Paljanske novosti“, te istakao da mu je ovo druga titula šampiona Srpske sa Paljankama.\nTadić nije krio zadovoljstvo povratkom u najjače odbojkaško takmičenje u ženskoj konkurenciji, uprkos svim poteškoćama sa kojima se ovaj tim suočio.\n„Imali smo problema sa rasipanjem prošlogodišnjeg kadra i njegovog popunjavanja našim podmlađenim sastavom. O problemima sa uslovima rada u prošloj sezoni da ne govorimo, jer dovoljno je reći da dva i po mjeseca nismo imali dvoranu na raspolaganju i to kad nam je najviše trebala“, istakao je trener paljanskih odbojkašica.\nOn je zahvalio i svima koji su bili uz klub protekle sezone, te izrazio nadu da će „Jahorina“ ostvariti još bolje rezultate u budućnosti, kao i da će trud i rad ovog kolektiva biti adekvatno nagrađen.\n„Sve pomenuto je dovoljan dokaz ozbiljnosti rada u klubu naših igračica, trenera i predsjednika. Bitno je istaći da smo jedini klub u našoj regiji, gradu Istočno Sarajevo i opštini Pale koji je obezbijedio učešće u Premijer ligi BiH, pa shodno tome očekujemo podršku koja je svakako neophodna za još bolje rezultate“, rekao je trener novog Premijerligaša.\nDrugo mjesto na tabeli zauzela je ekipa „Crvene zvijezde“ iz Obudovca, dok su odbojkašice „Ljubinja“ sezonu završile kao trećeplasirane.\nLeotar obustavio trenažni proces, dva slučaja...\nStudenti novi na futsal mapi Republike Srpske\nPionirke Veleža prvakinje Republike Srpske


On je u video poruci na svom Instagram profilu rekao da je veoma ponosan, i da je danas fantastičan dan za Srbiju.\n- Posebno sam srećan što sam dobio izveštaj sa Beogradskog sajma, gde su bili naši stariji sugrađani, da su ponosni na Srbiju, sistem koji smo napravili, što su kratko čekali, dobili čaj, i rekli da su imali najbolju uslugu lekara. Svi su rekli da nikada svojom Srbijom nisu bili zadovoljniji - rekao je Vučić.\nNaveo je i da će se sutra ići na "obaranje rekorda", odnosno vakcinaciju 30.000 građana.\n- Sve za zdravlje Srbije, sve za život Srbije - naveo je Vučić.\nPrepucavanje srpskog ministra Aleksandra Vulina sa hrvatskim kolegom i razmena uvreda dovelo je do diplomatskog skandala.


Napisano 29 april 2016 .\nSvim građanima i građankama koji danas slave Vaskrs prema julijanskom kalendaru, Mitropolitu Mihailu i svještenstvu Crnogorske pravoslavne crkve kao i svještenstvu Srpske pravoslavne crkve u Crnoj Gori, u svoje lično i u ime Liberalne partije, srdačno čestitam ovaj veliki hrišćanski praznik.\nPredsjedništvo LP protiv lex specialisa: Vlada neće imati legitimitet građana\nNapisano 28 april 2016 .\nPredsjedništvo i Savjet Liberalne partije analizirali su sinoć, na 15. sjednici u Podgorici, aktuelnu političku situaciju i poziciju crnogorskih liberala.\nPredsjedništvo je potvrdilo stav da Liberalna partija neće podržati usvajanje Lex specialisa u Skupštini Crne Gore. Konstatovano je da je ovaj akt protivan crnogorskom i evropskom zakonodavnom sistemu ali i direktno narušava principe Ustava Crne Gore. Tragično je da se potvrdila činjenica da je interes društva i građana postao predmet politikanskih kompromisa. Poslanik Liberalne partije neće podržati ovaj akt u aktuelnoj formi, osim vanredno, ako ne dođe do njegovih drastičnih promjena amandmanskim djelovanjem, za što ga je Predsjedništvo i ovlastilo.\nPredsjedništvo je ocijenilo da najavljena Vlada „izbornog povjerenja“ osim što nema legalitet, nema ni legitimitet građana Crne Gore i protivna je svakoj liberalno-demokratskoj tjekovini i neviđena u modernom svijetu. Vladu će sačinjavati ljudi koji će faktički sa ulice ući u njen sastav, a koje građani nikada nijesu birali u bilo kojem svojstvu za svoje predstavnike. Pitanje je i da li su pojedini kandidati otvoreni protivnici države Crne Gore i koliko je dobro da takvi pojedinci obnašaju najodgovornije funkcije.\nLiberali vjerovatno neće podržati lex specialis, suspenduje Ustav i zakone\nNapisano 26 april 2016 .\nSporazum Vlade i dijela opozicije o takozvanoj vladi izbornog povjerenja bi, prema saznanjima Andrije Popovića, predsjednika Liberalne partije Crne Gore trebao biti postpisan u narednih nekoliko dana.\nLiberalna partija: Vlada nije razumjela suštinu i duh Zakona\nVlada Crne Gore očigledno nije razumjela suštinu i duh Prijedloga zakona o izmjenama Zakona o finansiranju političkih subjekata i izbornih kampanja, koji je podnio poslanik Andrija Popović. Negativno mišljenje koje je Vlada dostavila Skupštini povodom ovog Zakona to nam i potvrđuje, ali uvjereni smo da će poslanici imati drugačije uvjerenje.\nVlada pogrešno ocjenjuje da bi za implementaciju ovog Zakona bila potrebna dodatna sredstva u Budžetu koja, kako kažu, nijesu predviđena projekcijom za ovu godinu. Prijedlog poslanika Liberalne partije, u obrazloženju, jasno navodi da nije potrebno izdvajati bilo kakva sredstva za njegovu realizaciju, već samo izvršiti preraspodjelu sredstava koja su već opredijeljena za finansiranje političkih subjekata. Dakle, opredijeljenih 0,6 % budžetskih izdataka ostalo bi na istom nivou uz izmjenu njihove namjene u jednom dijelu.\nVeliko interesovanje za liberale u Rožajama, Balota na čelu Odbora\nLiberali obišli sjever Crne Gore i razgovarali sa građanima\nLP Cetinje: Građani iznevjereni, status Prijestonice degradiran\nTivat je liberalima impuls za nove promjene, apolutne vlasti apsolutno loše


Zeav optužio Gruevskog za neuspjeh pregovora vlasti i opozicije\nPregovori su neuspjesni, jer Nikola Gruevski u kontinuitetu minira dogovor koji smo postigli 2 juna, izjavio je lider opozicionog Socijaldemokratskog saveza Zoran Zaev na danasnjoj pres konferenciji, javalja dopisnik RSE.\nImajuci u vidu da nije postignuta saglasnost o elemntarnim demokratskim vrednostima koji mogu obezbediti realizaciju slobodne volje gradjana, pregovori su neuspesni, istakao je on.\n“Nisu mogući fer I demokratski izbori sa Gruevskim u vladi. Nastavićemo da intenzivno delujemo na sve načine, zakonske i demokratske, koji nam stoje na raspolaganju, do konačnog odlaska ovog režima” rekao je Zaev.\nOn je najavio da će nastaviti sa objavljivanjem takozvanih bombi, odnosno prisluškivanih telefonskih razgovora na kojima se, prema opoziciji, čuju kriminalne aktivnosti najviših vladinih zvaničnika.\nRazgovori na kojima već nekoliko mjeseci učestvuju predsednici VMRO DPMNE Nikola Gruevski, Socijaldemokratskog saveza (SDSM) Zoran Zaev, Demokratske unije za integracije (DUI) Ali Ahmeti i Demokratske partije Albanaca (DPA) Menduh Tači, su “zapeli” na pitanju kakva će vlada organizovati prevremene parlamentarne izbore u aprilu iduće godine, koji su bili dogovoreni na sastanku odrzanom 2. juna u Skoplju, sa posrednistvom evrokomesara Johanesa Hana.


Erdogan pisao Vučiću: Mir i stabilnost na Balkanu od najvećeg značaja za Tursku | TRT Bosanski\nErdogan pisao Vučiću...\nErdogan je izrazio zahvalnost za saradnju u borbi Turske protiv terorističke organizacije FETO\nPredsednik Turske Redžep Taip Erdogan naveo je u pismo predsedniku republike Srbije Aleksandru Vučiću, u kojem je iskazao zahvalnost na gostoprimstvu prilikom njegove posete Beogradu početkom oktobra, da su mir i stabilnost Balkana od najvećeg značaja za Tursku, javlja Anadolu Agency.\n"Pomno pratim odvažne korake koje Vi preduzimate ka zemljama regiona. Turska je uvek spremna da doprinese zalaganjima usmerenim ka zaštiti mira i stabilnosti. Saradnja Turske i Srbije, ključnih zemalja regiona, biće najčvršća osnova za stabilnost i blagostanje regiona", naveo je Erdogan.\nPredsednik Turske ocenio je da je Trilateralni proces Turska-Srbija-Bosna i Hercegovina koristan mehanizam i da je dogovor, koji je postignut tokom njegove posete Srbiji o otpočinjanju priprema za Samit koji će biti održan sledeće godine, važan korak za ceo region.\nErdogan je izrazio zahvalnost za saradnju u borbi Turske protiv terorističke organizacije FETO.\nOn je zahvalio zbog “"besprekornog" programa tokom posete Beogradu i Novom Pazaru i "besprekornih mera bezbednosti" tokom posete.\nPredsednik Turske naveo je da je posebno "dirnut srdačnim prijemom" u Sandžaku i da je ta poseta predstavljala "most prijateljstva" Srbije i Turske.\n"Podstičemo istaknute poslovne ljude iz Turske, koji su zajedno sa mnom posetili Srbiju, da ulažu u Sandžak. Siguran sam da su preduzeli konkretne korake na ovom polju, na sastancima koje su održali sa svojim sagovornicima", naveo je Erdogan.\nOn je ocenio da će osnivanje Visokog saveta za saradnju biti okvir za nastavak međusobnih poseta na visokom nivou.\nPredsednik Turske ponovio je da bi mu bilo zadovoljstvo da Vučiću bude domaćin u Turskoj.\nTagovi: Turska , Srbija , Aleksandar Vučić , Recep Tayyip Erdogan


Uz „Dunav osiguranje“ do uspešne proizvodnje - Dunav Osiguranje\nBy Duško Ćurić\t14.09.2020 17 септембра, 2020 Vesti\n„Intenzivno razvijamo ovu vrstu osiguranja i premija raste iz godine u godinu. Ove godine uspeli smo da ostvarimo premiju od 750.000 KM i očekujemo da će naredne godine biti duplo veća nego sada“, kaže Popović. Ističe da na teritoriji Hercegovine imaju nekoliko velikih osiguranika, te da je uglavnom reč o poljoprivrednicima koji imaju zasade višnje, ali i o nekoliko vinara. Cilj radionice je, kaže, da im ukažu na činjenicu da osiguranje nije trošak već investicija, i da će se njihov trud sigurno isplatiti ukoliko svoju proizvodnju zaštite od brojnih rizika. Istakao je i da u saradnji sa Agrarnim fondom Grada Trebinja nastoje da poljoprivrednicima putem projekata približe usluge osiguranja, a velika prednost je i to što resorno ministarstvo subvencioniše premije sa 50 odsto.\nPopović kaže da u saradnji s tim fondom u Trebinju pripremaju ponudu osiguranja za narednu sezonu, koja će biti od velike koristi, naročito manjim poljoprivrednicima. Iako je u Hercegovini fokus na osiguranju vinograda, vinove loze, kako stabla tako i ploda, ali i same imovine. Kompanija „Dunav“ takođe pruža i mogućnost osiguranja ostalih voćarskih kultura, ali i stočnog fonda.


Naloženo privođenje Dušana Mihajlovića\n10.09.2009 19:00 | Glas Srpske\nBEOGRAD - Prvi opštinski sud u Beogradu naložio je juče policiji da izvrši potragu za bivšim ministrom unutrašnjih poslova Srbije Dušanom Mihajlovićem i da ga privede na sljedeće suđenje po tužbi nekadašnjeg šefa biroa Vlade Srbije za informisanje Vladimira Bebe Popovića.\nSudija Violeta Jovanović izdala je naredbu policiji za potragu i privođenje Mihajlovića pošto iz više pokušaja nije mogao da mu se uruči poziv za suđenje na prijavljenoj adresi, a na jučerašnji pretres nije došao ni njegov branilac koji je uredno pozvan, prenosi Tanjug.\nPopović je tužio Mihajlovića jer je, kako se navodi u tužbi, u okviru organizovane medijske kampanje u periodu dužem od mjesec dana 2007. godine, u 47 tekstova, intervjua i izjava, "na najgrublji način klevetao bivšeg šefa vladinog Biroa za informisanje, u vezi sa njegovom ulogom u vladi pokojnog premijera Srbije Zorana Đinđića".\nU tim tekstovima Mihajlović je Popovića povezivao sa organizovanim kriminalom i optuživao ga za izvršenje najtežih krivičnih djela.\nPopović je na jučerašnje suđenju predložio da se u svojstvu svjedoka saslušaju novinarka televizije B92 Brankica Stanković i poslanik LDP-a Nenad Milić.\nStakovićeva bi, prema riječima Popovića, trebalo da posvjedoči da je Mihajlović iznio neistine kada je naveo da je on vodio novinare B92 u Francusku i natjerao ih da slikaju kontroverznog biznismena Stanka Subotića Caneta koji je tom prilikom optužio Mihajlovića za ucjene u zamjenu za informacije iz akcije "mreža" vođene protiv duvanske mafije.\nMilić, koji je bio Mihajlovićev zamjenik i koji je prema Popovićevim riječima upućen u akcije policije i policijska saznanja, trebalo bi da posvjedoči o navodima Mihajlovića iznijetim u odbrani na sudu, kada ga je povezao sa kriminalnim strukturama i navodio da je mafija upravljala policijom, a Popović bio njen "kum".\nPopović je priložio i niz pisanih dokaza koji bi, kako je rekao, trebalo da potvrde da je Mihajlović lagao, a sljedeće suđenje je zakazano za 16. novembar.\nVladimir Beba Popović takođe ponovio da ga je Mihajlović oklevetao kako u julu 2007. godine kako bi se spasao hapšenja zbog odavanja informacija i ucjenjivanja osumnjičenih za šverc duvana u okviru akcije "mreža" (Subotića) i istovremeno skrenuo pažnju sa pravih inspiratora ubistva premijera.\nPrilikom iznošenja svoje odbrane Dušan Mihajlović je u martu ove godine rekao da nema od čega da se brani, pošto je u spornim izjavama medijima samo navodio Popovićeve citate sa svjedočenja iz Specijalnog suda, odnosno da je na osnovu njih izveo sopstvene zaključke.


Parlament Izraela usvojio zakon o jevrejskoj nacionalnoj državi\nIzraelski parlament jutros je sa 62 glasa “za” usvojio zakon koji definira Izrael kao nacionalnu državu jevrejskog naroda, pa je sada hebrejski jezik nacionalni, javlja AFP.\nPodsjećamo, ranije je to bio i Arapski.\nTakozvani “Temeljni zakon” predstavljat će osnovu izraelskog pravosudnog sistema.\nPremijer Benjamin Netanjahu (Benjamin Netanyahu) nazvao je glasanje “odlučujućim momentom u istoriji cionizma”.\nIzraelski Arapi, grupe za građanske slobode i opozicione stranke osudili su zakon kao podvrgavanje demokratskog karaktera Izraela njegovom jevrejskom karakteru na račun manjina.\n“Prijedlog zakona omogućava rasnu diskriminaciju u svim sferama života prema manjinama”, saopćilo je Udruženje za građanska prava u Izraelu.\nNajkontroverznija klauzula zakona koja omogućava boravišnu diskriminaciju na vjerskoj i nacionalnoj osnovi uklonjena je iz prijedloga.\nIzrael nema ustav i dugo vremena je izvodio delikatno balasniranje između svog jevrejskog karaktera i obavezivanja iz Deklaracije o nezavisnosti na “puno i ravnopravno državljanstvo” za sve njegove građane.\nDvadesetak posto izraelskih građana su Arapi.\nAhmad Tibi,vodeći arapski poslanik u izraelskom parlamentu, prijedlog zakona je nazvao “odbacivanjem demokratskih principa u Izraelu”, prenosi dpa.\nIzrael je zvanično ušao u drugi lockdown, pred stanovnicima su tri sedmice strogih ograničenja, prenosi The Guardian, a kako piše BBC, isti...\nU vrijeme kada su potpisivani sporazumi o normalizaciji odnosa između Izraela s Ujedinjenim Arapskim Emiratima (UAE) i Bahreinom, iz Pojasa Gaze na...\nPredsjednik Ujedinjenih Arapskih Emirata Kalifa bin Zajed al Nahjan objavio je danas dekret kojim se ukida zakon o bojkotu Izraela i dozvoljavaju...


Osnovana Mreža za mlade Crne Gore | Grad koji volim\nYou are at:Home»Vijesti»Osnovana Mreža za mlade Crne Gore\nCrnogorske omladinske organizacije, njih 35, osnovale su Mrežu za mlade Crne Gore, prvu krovnu organizaciju koja će, kako je saopšteno, postati ključni akter u zalaganju za bolji položaj mladih.\nČlanica Upravnog odbora Andrijana Radović je, na osnivačkoj skupštini, kazala da se pitanje mladih ne tiče jedne institucije ili jedne organizacije, već je to pitanje svih.\n„To je pitanje razvoja društva i zato svi moramo biti zajedno na istom putu, okupljeni oko jasnog cilja, a to je jaka omladina u Crnoj Gori“, rekla je Radović.\nPredsjednik Upravnog odbora Miloš Marković rekao je da je veoma ponosan na cijeli proces, kolegijalnost, entuzijazam i međusobno uvažavanje članica organizacija.\n“Zahvaljujem se na podršci i ukazanom povjerenju. Vjerujem da će Mreža postati ključni akter u zalaganju za bolji položaj mladih u Crnoj Gori i glas mladih koji mora da se čuje”, kazao je Marković.\nDirektor Direktorata za mlade u Ministarstvu za sport i mlade, Nenad Koprivica, rekao je da su uspostavljeni svi zakonski uslovi za osnivanje takvog saveza.\n“Saglasan sam sa tim da pitanje mladih nije samo pitanje jednog ministarstva i da su formiranje novih mehanizama i uvezivanje sa već postojećim, uzimajući u obzir Direktorat i Savjet za mlade u institucionalnom smislu i nacionalnu strategiju za mlade kao pravni okvir, ključni u narednom periodu“, naveo je Koprivica.\nOn je poručio da članice Mreže za mlade Ministarstvo svakako mogu smatrati velikim partnerom.\nPodršku događaju putem video poruke poslala je i nova šefica Delegacije Evropske unije (EU) u Crnoj Gori, Oana Kristina Popa, koja je čestitala mladima na formiranju mreže i poželjela uspješan rad.\n“Uvjeravam vas da će uspostavljanje dijaloga sa mladima biti jedan od prioriteta Delegacije tokom mog mandata, zato što je veoma bitno da se mladi uključe u procese donošenja odluka, a samim tim i proces pristupanja Crne Gore EU“, poručila je Popa.\nOsnivanje Mreže za mlade Crne Gore finansijski je podržano u okviru programa „De facto razvoj: podrška rastu i liderstvu organizacija građanskog društva“, koji sprovodi Fond za aktivno građanstvo, uz podršku EU i kofinansiranje Ministarstva javne uprave.


WineQ - Centar vinske kulture - Belgrade Wine Hub\nBEOGRADSKI VINSKI HUB je ekskluzivan i luksuzan prostor u elitnom delu Beograda koji je namenjen svima koji vole i poštuju vino i vinsku kulturu.\nProstor je nastao iz potrebe Centra vinske kulture kao veoma aktivne i uticajne organizacije, kako lokalno i regionalno tako i međunarodno, za jednim mestom u gradu koje bi okupljalo ljubitelje i poštovaoce vina, vinare i vinske entuzijaste, kulturnu i intelektualnu elitu Srbije.\nOvaj prostor je posebno dizajniran i opremljen za potrebe održavanja ekskluzivnih vinskih događaja. Kapaciteti prostora su do 20 osoba, a prostor odiše šarmom i toplinom koja svaki događaj pretvara u zadovoljstvo. Osim toga, Beogradaki vinski hab poseduje svu potrebnu infrastrukturu i najsavremeniju tehniku za održavanje svakog tipa vinskog događaja – od degustacija, specifičnih vinskih večera, edukacija, poslovnih sastanaka i video konferencija do ekskluzivnih vinskih promocija i prezentacija.\nBeogradski vinski hab je specifičan po tome što prožima različite kulturne i kulturološke aspekte kroz vino, pa se tako u njemu održavaju razne vinske tematske večeri, prezentacije i degustacije vina, edukacije, kursevi i obuke iz oblasti vinske kulture, tribine i diskusije na različite teme iz oblasti kulture, nauke, književnosti, istorije i religije.\nOvaj prostor je na raspolaganju i vinarima iz Srbije i regiona kao mesto poslovnih susreta. Ovde se nalazi i sedište Balkanske vinske mreže za Srbiju čiji je jedan od osnivača upravo Centar vinske kulture - WineQ.\nVeoma brzo je Beogradski vinski hab stekao visoku reputaciju, imidž i prepoznatljivost po konceptu vinskih večeri petkom. Na njima gostuju veliki umovi, umetnici i intelektualci današnjice, govoreći o svojim delima i životu, pokrećući tako značajne teme i ideje, čime provociraju živu diskusiju sa publikom. Utisci koje gosti ovih večeri iznesu odavde vraćaju veru u to da je moguće nastaviti hoditi putevima naših velikana u očuvanju i razvoju nacionalne kulture, vere, duha i identiteta.\nJedno je sigurno: za svaki od događaja u organizaciji Centra vinske kulture se uvek traži mesto više, što je dokaz da je publika željna kulturne lepote i sadržaja ovog tipa i samo je potvrda da je Beogradu bilo potrebno baš jedno ovakvo mesto.


Počeli direktni trgovinski pregovori SAD i Kine - Nova ekonomija\nPočeli direktni trgovinski pregovori ...\nSAD i Kina su održale prve direktne razgovore o trgovini otkako su se predsednici Donald Tramp i Si Đinping 1. decembra dogovorili da odlože dalja povećanja carina u borbi dve najveće svetske ekonomije oko pitanja tehnologije.\nTi sastanci su početak pregovora, za koje ekonomisti kažu da će izvesno biti dugi i teški, oko američkih žalbi da tehnološke ambicije Kine narušavaju njene trgovinske obaveze.\nTramp je u julu uveo carine na kinesku robu zbog višegodišnjih primedbi da Kina krade tehnologiju stranih kompanija ili ih prisiljava da je predaju. Trenutna američka vlada se takodje protivi kineskim planovima za razvoj industrije, za koje Vašington, Evropa, Japan i drugi trgovinski partneri tvrde da krši kineske obaveze o otvaranju tržišta.\nSAD su uvele carine od 25 odsto za kinesku robu u vrednosti od 50 milijardi dolara i carine od 10 odsto na 200 milijardi dolara uvoza.\nKina je zauzvrat nametnula carine od 25 odsto na 50 milijardi dolara američke robe, podešene tako da najviše pogode agrarna područja SAD koja su podržala Trampa na izborima, i carine od 10 odsto na 60 milijardi dolara uvoza. Takođe, kineska regulatorna tela su usporila carinske preglede za američke kompanije i obustavila izdavanje dozvola u finansijama i drugim industrijama.\nKineski izvoz u SAD je rastao tokom čitave 2018. godine, budući da su izvoznici požurili da isporuče narudžbine pre uvođenja novih carina. Ekonomisti očekuju da američke narudžbine iz Kine ove godine budu manje, jer u ovom trenutku globalna potrošačka potražnja slabi. Zbog toga su milioni radnih mesta u Kini ugroženi.\nTramp i Si su se 1. decembra složili da odlože uvođenje novih carina za 90 dana dok traju pregovori. Ekonomisti navode da je to premalo vremena da se reši čitav niz postojećih sporova u trgovinskim odnosima dve zemlje. Oni smatraju da Peking treba da pokaže dovoljan napredak da bi ubedio Trampa da produži postavljeni rok, moguće putem obavezivanja na kupovinu američke soje, gasa ili druge robe.\nObe vlade tvrde da žele rešenje, ali ekonomisti kažu da će rešavanje sukoba i iznalaženje načina za sprovođenje dogovorenog biti dugotrajno i politički osetljivo. Neki smatraju da bi mogle proći godine pre nego što kaznene carine budu ukinute.\nVlade su nagovestile i okvire mogućeg dogovora.\nTokom razgovora održanih u maju u Pekingu, američki predstavnici su kineskim vlastima izneli zahteve koji su uključivali i smanjenje subvencija za visokotehnološku industriju i smanjenje kineskog trgovinskog suficita. Prema navodima lista Vol strit džurnal, kineski zvaničnici su spisak zahteva razbili na 142 tačke. Oni su tada rekli da 30 do 40 odsto toga može biti učinjeno odmah, da se o otprilike isto toliko vremenom može pregovarati dok 20 odsto ne dolazi u obzir zbog nacionalne bezbednosti i drugih razloga.\nPeking bi mogao zahtevati da SAD izmene ograničenja na izvoz tehnologije s "dvostrukom upotrebom", s mogućom vojnom primenom. Kina tvrdi da su kineske kompanije nepravedno tretirane u procenama nacionalne bezbednosti prilikom preuzimanja kompanija, iako su skoro svi dogovori o preuzimanju odobreni bez ikakvih izmena.


Fond za inovacionu delatnost – Ecosaving.net – EU GREEN REVOLUTION\n0Piše: Beta 15. juna 2020. 11.28\nJavni poziv za Program ranog razvoja i Program sufinansiranja inovacija otvoren je do 31. avgusta, a Fond dodeljuje po pojedinačnom projektu do 80.000 evra za novoosnovana, odnosno do 300.000 evra za već afirmisana preduzeća.\nPoodršku za razvoj inovacija u iznosu od pet miliona evra, Fond za inovacionu delatnost dodelio je za 35 projekata iz predhodnog javnog poziva.\nTada su odabrana 22 projekta „mladih“ preduzeća i startap timova i 13 zajedničkih projekata preduzeća i naučnoistraživačkih organizacija.\nPodržani su oni projekti koji imaju sposoban tim, inovativni potencijal, održivu konkurentsku prednost i jasne razvojne planove, kao i dovoljno kvaliteta da se takmiče na međunarodnom tržištu, navodi se u saopštenju Fonda.\nUređaj na bazi senzora za profesionalne pijaniste, softversko rešenje za optimizaciju i kontrolu energetske potrošnje u zgradama i postrojenjima, nova tehnologija za proizvodnju i obradu tartufa, zatim mobilni EКG uređaj za detektovanje simptoma srčanog udara, ultrazvučni senzor i softver za detekciju curenja naftovoda, neki su od podržanih projekata koji će se u narednom periodu ravijati.\nFond za inovacionu delatnost Srbije, Inovacije, javni poziv, preduzeca


Razvojna banka Vijeća Evrope izdvojila 11 miliona eura za psihijatrijske klinike u BiH | RTV7 | Medijski servis grada Tuzle\nAutor: Edin Bakić 15.03.2019., 16:45\t111 Pregleda\nRazvojna banka Vijeća Evrope (CEB) odobrila je našoj zemlji zajam od 11 miliona eura s ciljem povećanja ulaganja u zaštitu mentalnog zdravlja u našoj državi.\nU posljednjih nekoliko godina BiH je uložila značajna sredstva u zdravstveni sektor, fokusirajući se na unapređenje medicinskih objekata i opreme za tretman u segmentu primarne zdravstvene zaštite.\nKredit od 11 miliona eura koristit će se za ulaganja u psihijatrijsku skrb. Konkretnije, bit će finansirana izgradnja i modernizacija šest psihijatrijskih klinika smještenih u Banjoj Luci, Modriči, Sokocu, Višegradu, Sarajevu i Mostaru. Cilj je poboljšati funkcionalnost zgrada s posebnim naglaskom na poboljšanje energetske efikasnosti i korištenje obnovljivih izvora energije gdje god je to moguće.\nNa ovaj način će se dotični objekti urediti u skladu sa standardima Evropske unije i Svjetske zdravstvene organizacije. Također će biti poboljšano i okruženje za brigu o pacijentima i bit će poboljšani radni uvjeti za osoblje.\nOčekuje se da će kredit CEB-a imati koristi ne samo za medicinsko osoblje i za oko 900 osoba koje su rezidentni pacijenti u šest klinika, već i za nekoliko hiljada ambulantnih pacijenata.\nVažno je istaći da ovo nije prvi kredit koji je CEB dao BiH za investiranje u zdravstveni sektor. U posljednjih nekoliko godina odobrena su dva projekta usmjerena na izgradnju centara primarne zdravstvene zaštite i modernizaciju postojećih u cilju jačanja održivosti zdravstvenog sistema.\n“Ovaj najnoviji projekt je potvrdio snažnu posvećenost CEB-a da podrži ulaganja svojih zemalja članica u socijalnu javnu infrastrukturu. Kvalitetna inkluzivna zdravstvena zaštita je ključna za društveni razvoj i kao takva je jedna od oblasti kojoj CEB pridaje veliki značaj. CEB i BiH unapređuju svoju saradnju koja pokriva nekoliko područja koja su od vitalnog značaja za održivi razvoj i socijalnu koheziju”, kazao je guverner CEB-a Rolf Wenzel.\nBiH, kao članica CEB-a od 2003. godine, također je imala koristi od finansiranja ove banke i u drugim sektorima kao što su to oblasti mikrofinansija, socijalnog stanovanja i modernizacije javne infrastrukture u urbanim i ruralnim područjima.


Srpski tim programera osvojio prvo mesto na globalnom takmičenju kao najbolje fintech rešenje | Nova Ekonomija\nSrpski tim programera osvojio prvo mesto na globalnom takmičenju kao najbolje fintech rešenje\nNa svetski poznatom tačmičenju učestvovalo je više od 2.000 prijavljenih startap-ova iz 100 regiona i zemalja, a IPification je pobedio kao startap sa najinovativnijim rešenjem iz oblasti finansijskih tehnologija.\nIzvršni direktor IPification Stefan Kostić je istakao da je izbor u prvih deset startupa u konkurenciji ove skale bio ogroman uspeh za ceo tim, ali da posebnu čast predstavlja osvajanje prve nagrade za najbolji startup u Fintech-u.\n„Hvala organizatorima što su nam pružili ovu priliku i hvala timu IPification na neverovatnom trudu jer ovo ne bi bilo moguće bez vašeg neprocenjivog doprinosa. Ova nagrada pokazuje da svi treba da verujemo u svoje snove i da vredno radimo ka njihovom ostvarenju“, rekao je Kostić.\nIzvršna direktorka fonda za preduzetnike Alibaba Cindi Chov je istakla da je „IPifikacija definitivno dobar primer da sjajna rešenja ne predstavljaju kompromis, već umesto toga pronalaze inovativne načine za rešavanje vekovnih problema, u ovom slučaju, u vezi sa mobilnim identitetom u FinTech-u“.\nSrpski tim inženjera niže uspehe kako na globalnom nivou tako i na regionalnim takmičenjima. Podsetićemo, Ipification je nedavno osvojio prvo mesto na Elevator Lab takmičenju za Srbiju i nagradu od 5.000 evra, nakon čega je na istoimenom regionalnom takmičenju pobedio kao startap sa najinovativnijim rešenjem iz oblasti finansijskih tehnologija.\nSrpski tim programera osvojio regionalnu nagradu kao najbolje rešenje iz oblasti finansijskih tehnologija


Omladinski radio u finalu evropske bitke radio stanica | Autonomija\nOmladinski radio u finalu evropske bitke radio stanica\nOvo je prva "radio bitka" u Evropi, a reč je o udruženom programu evropskih javnih medijskih servisa\nInternet omladinski „O radio“ iz Novog Sada učestvovaće u nedelju, 15. marta, u finalu bitke evropskih radio stanica (Radio Battle) koja se održava u Milanu, u Italiji, gde će predstavljati Srbiju u takmičenju sa još dve zemlje, Estonijom i Letonijom.\nOvo je prva „radio bitka“ u Evropi, a reč je o udruženom programu evropskih javnih medijskih servisa. Zajednički program traje sat vremena, a zajedno ga realizuju domaćini – italijanska medijska kuća RAI radio 2 i radio stanice koje su se plasirale u finale, dok publika može da glasa za svoje favorite preko društvene mreže Tviter.\nIdeju o zajedničkom radijskom programu evropskih radio stanica pokrenuo je Filipo Solibelo sa RAI radio 2, a ovo je prvo takmičenje ove vrste, koje je trajalo četiri sedmice tokom kojih su muziku i svoje voditelje predstavile radio stanice iz svakog dela Evrope.\n„O radio“ iz Novog Sada se plasirao u finale bitke u februaru u polufinalnoj bici sa Italijanima, a voditelji i produkcijski tim radija trenutno se nalaze u Milanu, gde se finale održava u sklopu evropske konferencije posvećene radijskoj industriji „Radio dani Evrope“ (Radio Days Europe).\nKoncept takmičenja je da troje finalista naizmenično puštaju muziku i vode program uživo, a publika „O radio“ može da podrži tako što će uz svaki tvit dodati hešteg (hashtag) #radiobattleRS.\n„Svaki tvit na hešteg #radiobattleRS je glas za naš radio. Onaj ko bude imao najviše tvitova na heštegu, taj će biti pobednik bitke, zato nas podržite u nedelju“, poručio je iz Milana voditeljski dvojac „O radija“ Aleksandar Mladenović i Sofija Balać.\nFinale Radio bitke će se održati u nedelju od 20 do 21 čas, moći će da se prati na sajtu www.oradio.rs, kao i na zemljanoj frekvenciji Radio Novog Sada.\n„O radio“ je omladinska redakcija pokrenuta u okviru javnog servisa Radio-televizije Vojvodine (RTV), počeo je da radi 29. novembra 2014. godine i bavi se temama koje su vezane za mlade, njihova interesovanja, zabavu, obrazovanje i probleme.


Patrijarh Porfirije: Veronauka da bude obavezni predmet - Škola - Ringeraja.rs\nBitno je sagledavanje budućnosti veronauke i šta bi trebalo učiniti da bi ona bila kvalitetnija i kako ne bi opadao broj polaznika veronauke kojih je danas 450.000, rekao je patrijarh.\nPhoto: Instagram/Patrijarh Porfirije\nPatrijarh srpski Porfirije, povodom dve decenije od vraćanja verske nastave u škole, koju pohađa 450.000 đaka, ukazao je na dva nerešena pitanja – verska nastava treba da bude predmet, a ne nastavni program, a svih 2.010 veroučitelja, iz sedam tradicionalnih verskih zajednica, mora imati rešen status – stalan posao.\n– Od toga kakvo ćemo rešenje naći za ova nerešena pitanja, zavisi ne samo ocena koju ćemo sami sebi dati prilikom nekog sledećeg susreta ili jubileja, nego u znatnoj meri i duhovni profil naroda koji živi i koji će ovde živeti u budućnosti – rekao je patrijarh Porfirije na međunarodnom ekspertskom panelu posvećenom 20 godina verske nastave u Srbiji, kojem je prisustvovao i ministar prosvete Branko Ružić, preneo je Tanjug.\nTreća perspektiva podrazumeva sagledavanje budućnosti veronauke i šta bi trebalo učiniti da bi ona bila kvalitetnija i kako ne bi opadao broj polaznika veronauke kojih je danas 450.000, rekao je patrijarh.\nGovorio je i o značaju toga da ne postoji cenzus odnosno određeno – 30 đaka za formiranje grupa za organizovanje verske nastave.\nPatrijarh je rekao da uputstva o podizanju cenzusa, koji nije postojao u Zakonu iz 2001. godine, zajedno sa tim da je verska nastava prečas, osmi čas i li slično, dovelo do toga da sada ima manje od 500.000 polaznika veronauke, što do pre koju godinu nije bio slučaj.\nOtkriće pedijatra-zašto dete ne progovara ...\nOleg Komarovski, ruski pedijatar iz Novosibirska tvrdi da ovo nije naučno istraživanje već njegov zaključak gde smatra d...


Epson ITS štampači nude najjeftiniju štampu ikad Epson ITS štampači nude najjeftiniju štampu ikad – Personal magazin\nEpson ITS štampači nude najjeftiniju štampu ikad\nNeverovatna mogućnost uštede demonstrirana na konferenciji za medije u Beogradu. Epson je danas na konferenciji za medije u Beogradu demonstrirao mogućnosti koje nude revolucionarni Ink Tank System (ITS) štampači sa…\nNeverovatna mogućnost uštede demonstrirana na konferenciji za medije u Beogradu.\nEpson je danas na konferenciji za medije u Beogradu demonstrirao mogućnosti koje nude revolucionarni Ink Tank System (ITS) štampači sa ugrađenim rezervoarima za mastila izuzetno velikog kapaciteta. Prisutni su imali priliku da na licu mesta dobiju podatke o troškovima po odštampanoj strani, kao i da se sami uvere koliko se nivo mastila u rezervoarima menja prilikom neprekidne štampe dokumenata i fotografija.\nModeli na kojima su demonstrirane prednosti Ink Tank System tehnologije su multifunkcijski kolor štampač L355, monohromatski model WorkForce M200 i šestobojni foto štampač L800. Svi ITS štampači poseduju dopunjive rezervoare i koriste mastila koja dolaze u bočicama kapaciteta 70ml (za L seriju) i 140ml (za M seriju).\nModel L355 štampa, kopira, skenira i poseduje Wi-Fi konektivnost. Inicijalno pakovanje dolazi sa dodatne dve bočice crnog mastila te u startu može odštampati 12,000 crno-belih strana i 6,500 strana u boji . Troškovi štampe ovog modela iznose 2,19 eura po tabaku papira (500 listova) ili 0,0048 eura po odštampanoj strani. Ovaj štampač je idealan za korisnike koji rade od kuće, kao i za manja poslovna okruženja.\nMonohromatski štampač WorkForce M200 dolazi sa dodatnom bočicom crnog mastila i može odštampati 11,000 crno-belih strana , što troškove štampe svodi na svega 1,18 eura za 500 strana ili 0,0024 eura po odštampanoj strani. WorkForce M200 je takođe multfunkcijski uređaj koji štampa, poseduje podršku za mrežu i mobilno štampanje, kao i ADF funkcionalnost. Kao takav je idealan za manje kancelarije i poslovna okruženja koja nastoje da troškove štampe svedu na minimum.\nFoto štampač L800 po jednom punjenju može odštampati do 1,800 fotografija visokog kvaliteta, dimenzija 10×15 . To znači da korisnika jedna fotografija staje svega 0,03 eura, te je ovaj šestobojni model idealan za fotogafe i entuzijaste koji žele da štampaju veliki broj fotografija po izvanredno niskoj ceni.\n“Prošle godine smo predstavili ITS seriju štampača sa integrisanim rezervoarima za mastila izuzetno velikog kapaciteta i još uvek smo jedini koji nude rešenje za visoko kvalitetnu štampu ovog tipa. Ovaj put želimo da pokažemo koliko svako od nas može uštedeti ako uzmemo u obzir da utrošak po odštampanoj strani može biti do 90% manji nego kod konkurentskih štampača i da ITS štampači troše do 95% manje energije od konkurentskih lasera . Dugoročna ušteda je veoma bitna za mala poslovna okruženja koja zahtevaju vrlo povoljan sistem za štampu, a mi nudimo ne samo to, već i prepoznatlivi Epson kvalitet i pouzdanost”, izjavio je Renato Vinćenti, marketing menadžer za razvoj u kompaniji Epson.\nEpson ITS štampači nude najjeftiniju štampu ikad was last modified: December 3rd, 2013 by Redakcija\nEpsonEpson ITS štampačiITS štampači\nŠkole u Šangaju ponudiće đacima elektronske knjige


JKP HIGIJENA: Počela distribucija džakova za pepeo\nAutor : ePančevo nov 26, 2018\nZaposleni u JKP ,,Higijena“ zaduženi za distribuciju računa su danas u centru grada krenuli s podelom džakova manenjenih odlaganju pepela. Naime, svako domaćinstvo će dobiti po tri džaka zajedno sa flajerom kojim se apeluje na građane da pravilno odlažu pepeo.\nTokom ove akcije će biti podeljeno čak 3.000 vreća u naseljima gde tokom zime izgori najveći broj kontejnera: centar grada, Donji grad, Stara i Nova Misa. Ovo je još jedna u nizu akcija kojom JKP ,,Higijena“ Pančevo apeluje na građane da u posude za komunalni otpad nikako ne bacaju pepeo i ne prouzrokuju njihovo gorenje.\nPoražavajuća statistika svedoči da je tokom prošle grejne sezone žar totalno uništio dvadeset plastičnih posuda. Stotinu metalnih kontejnera je čak po tri puta gorelo što je dovelo do toga da polovina njih bude raspohodovana. Od početka ove grejne sezone izgorelo je sedam plastičnih od 1,1 kubika i jedan zvonasti kontejner.\nI pored činjenice da JKP ,,Higijena“ svake godine za nabavku novih kontejnera izdavaji značajna materijalna sredstva posuda za odlaganje komunalnog otpada ipak nema dovoljno. Problem će delimično biti ublažen postavljanjem novih kontejnera čija se isporuka očekuje u narednih desetak dana.


Beta 28. septembra 2020. 17:55\n„Stav Velike Britanije je veoma udaljen od onoga što EU može da prihvati“, izjavio je potpredsednik Evropske komisije Maroš Šefčovič posle sastanka u Briselu sa britanskim zvaničnikom Majklom Gouvom (Michael Gove).\nGouv je rekao da i dalje postoje „razlike izmedju dve strane“.\nNjih dvojica su razgovarali o kontroverznom nacrtu zakona o kojem se trenutno raspravlja u britanskom parlamentu a koji dovodi u pitanje odredjene stavke sporazuma o Bregzitu koji je zvanično stupio na snagu 31. januara ove godine.\nJedna od tačaka spornog nacrta zakona se odnosi na britansku provinciju Severnu Irsku. Prema sporazumu Londona i Brisela predvidjen je mehanizam kojim bi se izbeglo uvodjenje fizičke granice izmedju te provincije i Irske. Britanci bi želeli promene te odredbe što je izazvalo nezavodoljstvo Brisela.\nEU je zatražila da Velika Britanija povuče taj nacrt zakona uz pretnju da će se u protivnom obratiti pravosudju da reši to pitanje.\nŠefčovič je danas ponovio taj zahtev i dodao da nacrt zakona predstavlja „izuzetno ozbiljno kršenje“ sporazuma.\nU tom napetom kontekstu u Briselu sutra treba da budu nastavljeni pregovori o budućim trgovinskim odnosima dve strane.


Đukanović: Sa koalicionim partnerima imamo 40 mandata - Novi Standard\nĐukanović: Sa koalicionim partnerima imamo 40 mandata\nDodao je da će sačekati konačne rezultate Državne izborne komisije i da „ono što se definitivno ustanovi za DPS je zakon koji ćemo bezuslovno poštovati“\nLider Demokratske partije socijalista i predsjednik Crne Gore, Milo Đukanović, kazao je da su sa tradicionalnim koalicionim partnerima osvojili ukupno 40 mandata.\n“Prebrojano je preko 90 odsto rezultat i DPS je na izborima osvojila oko 145.000 glasova i 30 mandata. Takav rezultat znači da je DPS najjača partija u Crnoj Gori. Još uvijek pristižu rezultati i teško saopštiti što je pouzdana informacija. Sa koalicionim partnerima imamo 40 mandata, borba za većinu poslaničkim mjesta i dalje traje. Ovo je prilika da pored zahvalnosti vama i građanima koji su dali povjerenje našoj partiji, dam podršku svima. Kampanja govori o kvalitetu politike koju DPS vodi u Crnoj Gori”, rekao je Đukanović.\nOn je dodao da će sačekati konačne rezultate Državne izborne komisije i da “ono što se definitivno ustanovi za DPS je zakon koji ćemo bezuslovno poštovati”.\n“DPS je tokom svog ukupnog postojanja na političkoj sceni izgradila profil građanske partije, koja se bori za multietničko društvo i evropski sistem vrijednosti. Mislimo da smo tokom prethodnih godina napravili iskorak, da je Crna Gora postala svetionik na Zapadnom Balkanu i nadam se da će tako ostati i da će Crna Gora ostati stabilna država”.\nKandidatkinja za poslanicu ispred DPS-a, Nela Savković Vukčević ranije je kazala da na osnovu 60 odsto obrađenih listića može da kaže da je DPS osvojio 37.8 odsto i da sa tradicionalnim partnerima mogu da proglase vlast.\n“Opozicija kao i uvijek žuri sa rezultatima”, kazala je Savković Vukčević\nŠtab DPS-a je odlučio da se Savković obrati pojedinačno svim medijima iako su svi novinari u istoj prostoriji. Savković je pozvala građane da strpljivo kući sačekaju rezultate i da je sigurno da će ih DPS voditi u naredne četiri godine.\n“Procenat izlaznosti je očekivan i čini mi da je na kraju oko 76 odsto za tu izlaznost smo se spremili i očekujemo pobjedu”. To je u prvom obraćanju javnosti rekao Miloš Nikolić portparol DPS-a za RTCG.\nNikolić je kazao da ko dobije izbore treba da čestita i da vjeruje da će to biti DPS. On je prve rezultate iz izbornog štaba koalicije “Odlučno za Crnu Goru DPS – Milo Đukanović” najavio oko 21 čas.\nNikolić je kazao da žele da saopšte provjerene rezultate. Pola sata nakon zatvaranja biračkih mjesta ispred izbornog štaba DPS-a nema pristalica te partije.\nAutori Marija Mirjačić i Dušan Cicmil\nPreporučujemoDPSizboriMilo ĐukanovićCrna Gora


SZO: Epidemija u Vuhanu bila mnogo veća nego što se misli – Portal Kolašin\nSZO: Epidemija u…\nIstražitelji Svjetske zdravstvene organizacije (SZO) koji istražuju porijeklo korona virusa u Kini, otkrili su da je epidemija u Vuhanu u decembru 2019. godine bila mnogo šira nego što se ranije mislilo i hitno traže pristup stotinama hiljada uzoraka krvi koje im Kina do sada nije dozvolila da ispitaju.\nGlavni istražitelj misije SZO Peter Ben Embarek rekao je CNN-u da je misija pronašla nekoliko znakova većeg širenja 2019. godine, uključujući utvrđivanje da je prvi put bilo više od desetak vrsta virusa u Vuhanu već u decembru.\nTim je takođe imao priliku da razgovara sa čovjekom za kojeg kineski zvaničnici kažu da je bio prvi zaraženi pacijent, kancelarijskim radnikom u 40-im, bez istorije putovanja. On je prijavio da je zaražen 8. decembra, navodi CNN, prenosi Tanjug.\nPolako pojavljivanje detaljnijih podataka prikupljenih na dugo očekivanom putovanju SZO u Kinu može doprinijeti zabrinutosti koju su izrazili drugi naučnici koji proučavaju porijeklo bolesti da je ona možda cirkulisala u Kini mnogo prije svog prvog zvaničnog pojavljivanja sredinom decembra.\nEmbarek je rekao da je moguće da ovaj veći broj – vjerovatno teških slučajeva koje su rano primijetili kineski ljekari – znači da je bolest mogla da pogodi oko 1.000 i više ljudi u Vuhanu tog decembra.\nEmbarek je rekao da je misija, koju je činilo 17 naučnika SZO i 17 Kineza, proširila tip genetskog materijala virusa koji su ispitivali iz ranih slučajeva, što im je omogućilo da pogledaju delimične genetske uzorke, a ne samo kompletne, rekao je.\nKao rezultat toga, prvi put su mogli da prikupe 13 različitih genetskih sekvenci virusa SARS-COV-2 od decembra 2019. Sekvence, ako se ispitaju sa širim podacima o pacijentima u Kini tokom 2019. godine, mogle bi da pruže dragocjene tragove o geografiji i vrijeme pojave virusa prije decembra.\nOkriće toliko različitih mogućih varijanti virusa moglo bi nagovijestiti da je cirkulisao duže nego samo tog mjeseca, kao što su neki virolozi ranije sugerisali. Ovaj genetski materijal je vjerovatno prvi fizički dokaz koji se pojavio na međunarodnom nivou i ide u prilog takvoj teoriji, prenosi CNN.\nTags: #COVID 19#WHO


Moskva kritikuje protivraketni štit\nRusija je danas saopštila da je potezi SAD za stvaranje protivraketnog štita može narušiti njenu bezbjednost, čime su pojačane kritike projekta nastalog novim dogovorom prema kojem će američki vojni protivraketni brodovi biti raspoređeni kod obala Španije.\nU saopštenju ruskog Ministarstva inostranih poslova ističe se da sporazum sa Španijom "ne može a da ne izazove zabrinutost" i da će raspoređenje vojnih brodova predstavljati "značajno pojačanje američkih protivraketnih kapaciteta u evropskoj zoni".\nAnalitičari navode da će ovim biti bačena sjenka na mogućnost saradnje Rusije i SAD na uspostavljanju evropskog protivraketnog štita.\nPrema planu američkog predsjednika Baraka Obame, predviđeno je da nakon postavljanja kopnenih sistema u Rumuniji, Poljskoj i Turskoj, rasporede brodovi u Mediteranu opremljeni sa protivbalističkim projektilima.\nSistem, koji bi trebao da u potpunosti bude operativan 2018. godine, osmišljen je za zaštitu evropskih članica NATO i SAD od raketnih napada iz zemalja poput Irana, koji je radio na razvoju dalekometnih raketa.


Vučić najavio promene u Glavnom odboru i Predsedništvu SNS - Glas Zaječara\nHome Društvo Vučić najavio promene u Glavnom odboru i Predsedništvu SNS\nPredsednik Srbije i Srpske napredne stranke (SNS) Aleksandar Vučić je sinoć izrazio očekivanje da će na predstojećoj izbornoj skupštini SNS doći do promene oko 50 odsto članova Glavnog odbora i 40 do 50 odsto članova Predsedništva stranke.\nVučić je ze televiziju Kurir rekao da je SNS najveća, najorganizovanija i najodgovornija politička partija i da će promena biti na „svim nivoima“.\nPrema njegovim rečima, promene u SNS su potrebne i da se ne bi pretvorila „u onih deset partija koje su nastale iz Demokratske stranke“, (posle gubitka vlasti).\n„Uveren sam da će ih (promena) i biti“, rekao je on.\nDodao je da je u poslednje četiri godine SNS promenila 60 odsto gradonačelnika i predsednika opština u Srbiji.\n„Moramo da imamo novu energiju, novu snagu… Neki ministri nemaju više energiju nizašta „, rekao je on ne precizirajući na koga misli.\nNa nedavno održanom Glavnom odboru SNS dogovoreno je da izborna skupština stranke bude održana u peridu od 21 do 24. oktobra.\nVučić: Isticanje natpisa ZSO u srpskim sredinama na Kosovu je po Briselskom sporazumu\nPredsednik Srbije Aleksandar Vučić izjavio je večeras da je isticanje tabli i panoa sa natpisom Zajednica srpskih opština (ZSO) u srpskim sredinama na Kosovu u skladu sa Briselskim sporazumom i osudio Prištinu što hapsi ljude koji su to radili.\nVučić je za Televiziju Kurir rekao da je ZSO osnova i suština Briselskog sporazuma.\n„Možemo da se svadjamo oko ingerencija ZSO ali nema svadje koje opštine pripadaju ZSO i to je deset opština, nikakve svadje nije bilo… A mi smo tražili da pripadne i još jedna opština „, rekao je on.\nVučić je upitao Evropsku uniju (EU) kako Priština može tako da se ponaša.\n„Pitam EU a kako to da oni (vlasti u Prištini) imaju pravo da zloupotrebljavaju do zuba naoružane trupe na severu Kosova jer bi trebalo da sprovedu nešto, a onda kada Srbi pokušaju nesto što je nesporno iz Briselskog sporazuma onda kažu ne – sad ćemo da vas pohapsimo – to ne piše u Briselskom sporzuma“, rekao je on.\nVučić je kritikovao EU što, kako je rekao, „stalno poziva Beogard i Prištinu“, iako Beograd poštuje sve medjunarodne akte.\nUpitan o pozivu iz EU na razgovor povodom problema sa registarskim tablicama, Vučić je odgovorio da mogu da ga zovu i da će uvek ići u Brisel.\n„Iću ću ja uvek, ali ne želim da trošim novac ostankom u hotelu i za povratak nazad“, rekao je on.\nUpitan da li je bilo konkretnih predloga EU o tom sastanku Vučić je odgovorio da nije.\n„Ne, ne znaju šta da mi predlože, nešto što su mi predložili, ja sam odbio“, rekao je on.\nPrema njegovim rečima, EU je predložila da Priština ne skida srpske tablice već da zalepi stiker da se ne vidi zastava dok bi na statusno neutralne KS tablice trebalo da stavi natpis proba ili nešto slično.\n„Rekao sam ne može – može na silu i gore, da skidate šoferšajbne… a da dobijate pristanak Srbije nećete za tu vrstu nasilničkog ponašanja“, dodao je on.\nVučić je rekao da Beograd nije prekršio nijedan akt Briselskog sporazuma, te dodao da Beograd neće da prihvati ništa što nije, kako je istakao, „fer, pošteno i u skladu sa Briselskim sporazumom“.\n„Uvek sam spreman da idem na razgovor, ali nisam optimista“, rekao je on.\nVučić je ocenio i da je američka administracija, po pitanju registarskih tablica bila korektnija od EU.\n„Rekli su vratite na stanje od pre 20. septembra, pa idite u Brisel, pa pregovarate, na šta sam ja rekao ok“, dodao je Vučić.\nDodao je da je suštinski njihova (SAD i EU) politika po pitanju Kosova ista.\nPrethodni tekstDnevni horoskop za četvrtak 23. septembar\nNaredni tekstPrva liga Srbije: Timok poražen u Loznici


Savić: Cilj je ispunjen | Novine Toronto\nSavić: Cilj je ispunjen\nVaterpolo reprezentacija Srbije doputovala je u ponedeljak u Beograd iz Moskve gde je peti put uzastopno osvojila Svetsku ligu.\n"Pred odlazak na završnicu Svetske lige rekli smo naše ciljeve i planove, koji su sada ispunjeni. Igrači su dali svoj maksimum. Čestitam im na tome. Vidno su bili umorni, što se videlo u poslednja dva meča, ali uspeli su da dođu do još jednog zlata", rekao je selektor Srbije Dejan Savić novinarima na aerodromu "Nikola Tesla".\nSrbija je u nedelju u finalu Svetske lige u Moskvi pobedila Italiju sa 10:9.\nPred izabranicima Dejana Savića sada Svetsko prvenstvo.\n"Za tri sedmice nas čeka Svetsko prvenstvo... Niko ne razmišlja o tome kako je igračima posle ovoga, što je bilo izuzetno naporno. Prvi deo priprema smo obavili kako smo planirali. Sledi manje osveženje, pa put u Mađarsku gde ćemo trenirati s njima. Znamo zacrtane ciljeve i jednostavno nastavljamo gde smo stali", rekao je Savić\nUpitan da li su mlađi igrači osetili pritisak, Savić je rekao da njega to ne zanima.\n"Mene baš briga da li su imali pritisak. Oni jednostavno moraju da se dokazuju, jer vrhunski igrači treba da deluje dobro u stanju stresa, a ne u normalnim uslovima", rekao je Savić.\nKapiten Srbije Filip Filipović rekao je da je ekipa umorna posle Završnog turnira Svetske lige, ali da se sada okreće Svetskom prvenstvu.\n"Potreban nam je odmor i to je svima jasno. Iako smo osvojili ovo takmičenje 11. put, uvek će nam biti zanimljivo jer volimo da se dokazujemo kroz Svetsku ligu", rekao je Filipović.\nOn je dodao da bi voleo da se ekipa češće okuplja tokom sezone.\nVaterpolsita Andrija Prlainović rekao je da je Svetska liga poslužila kao provera pred Svetsko prvenstvo.\n"Ovaj turnir nam je poslužio kao provera pred SP. Ritam utakmica je bio malo i neljudski, i teško je bilo u poslednjim danima pružiti visok nivo igre, ali uspeli smo da dođemo do jednog zlata. Pokazali smo mentalnu snagu, jedinstvo i prelomili te utakmice u našu korist i pored toga što smo bili u zaostatku", rekao je Prlainović.


Beta | 05. dec 2019.\nNa panelu „Dezinformacije/lažne vesti na Zapadnom Balkanu“ konferencije koju organizuje Savet za regionalnu saradnju (RCC) novinarka platforme Raskrikavanje Mreže za istraživanje kriminala i korupcije (KRIK) Marija Vučić rekla je da u Srbiji postoje mnogi mediji koji šire lažne vesti i da najveći problem predstavljaju najuticajniji mediji koji podržavaju vlast predsednika države Aleksandra Vučića.\n„Glavni problem u Srbiji su mejnstrim, najuticajniji mediji – pet, šest najuticajnih dnevnih listova i pet, šest televizijskih stanica su provladini, podržavaju Vučića i njegovu Srpsku naprednu stranku. Nema nepristrasnog novinarstva u većini javnog prostora“, kazala je Vučić.\nNavela je da najviše lažnih vesti ima u političkim temama i ocenila da objektivno novinarstvo u Srbiji „manje-više postoji jedino na internetu“.\n„Situacija u srpskoj ili svetskoj politici predstavlja se pojednostavljeno, crno-belo, Vučić i ljudi iz njegovog okruženja uvek se predstavljaju pozitivno, a opozicija, pojedini novinari i strane ambasade kao neprijatelji i protivnici stabilnosti“, rekla je Vučić.\nOna je dodala da „u Srbiji postoji namerno širenje lažnih vesti“ i da nije reč „o neprofesionalizmu ili greškama novinara u žurbi“.\nKao jedno od rešenja problema navela je da pravosudni sistem treba bolje i više da reaguje i da utvrdi da li neko širi laži ili seje paniku.\n„Predstavnici vlasti treba da shvate da mediji ne postoje da bi služili njima, već javnom interesu“, kazala je Vučić.\nDodala je da „nema razloga da se neko bavi slabo plaćenim novinarskim poslom“ ako je prisiljen da radi nešto što nanosi veliku štetu društvu, i ocenila da je najveća odgovornost za odbranu javnog interesa na urednicima i novinarima.\nUrednik portala Raskrinkavanje u Bosni i Hercegovini Emir Zulejhić rekao je da je istraživanje koje su sproveli, objavljeno u aprilu, pokazalo da je lažni sadržaj visoko prisutan u BiH, i da je više od 60 odsto takvog sadržaja povezano s političkim temama.\nZulejhić je kazao da treba praviti razliku između dve kategorije medija – onih koji su oportunističi dezinformatori, i onih koji deluju u ime političkih i državnih aktera.\nOn je naveo da su dva vodeća medija u Republici Srpskoj – RTRS i SRNA, najčešće pominjani izvori dezinformacija u izveštaju.\nKazao je da brojni mediji iz susednih zemalja šire dezinformacije u vezi s BiH i da je od 29 medija svrstanih na osnovu istraživanja u najveće dezinformatore, 15 iz Srbije, a 14 iz BiH.\nPrema rečima Zulejhića, problem u BiH predstavlja i to što se brojni portali predstavljaju kao mediji, a to nisu, jer nemaju novinare i urednike, već mali broj ljudi vodi sajt.\nOcenio je da je u BiH potreban pravni okvir koji bi regulisao oblast medija.\nNovinarka slovenačkog portala Raskrinkavanje Katarina Bulatović rekla je da lažne vesti u Sloveniji nisu toliko prisutne kao u Srbiji ili BiH, ali da to ne znači da nema problema.\nBulatović je kazala da dnevno u slovenačkim medijima postoje stotine grešaka, da se objavljuje puno vesti koji služe „kao mamci za klikove“, a da ima i lažnih vesti koje šire desničarski portali, naročito u vezi s migrantima.\nOna je ocenila da mediji treba više da sarađuju na razotkrivanju dezinformacija, i da u svakoj školi treba da postoji predmet za medijsko obrazovanje, kako bi deca razumela važnost slobode medija.\nPredstavnica hrvatskog portala Faktograf Petra Gluščić Puljek rekla je da lažne vesti u Hrvatskoj najviše šire desničarski, nacionalistički portali na kojima radi malo ljudi.\nTi portali uglavnom predstavljaju Evropsku uniju kao „zlog monarha“ koji želi da ukine suverenitet Hrvatskoj, a ima i puno negativnih lažnih vesti o migrantima, kazala je Gluščić Puljek.\n„Većina stvari na koje smo naišli može se dovesti u vezu s desničarskim opozicionim partijama“, navela je.\nGluščić Puljek je ocenila da je u borbi protiv dezinformacija potrebna saradnja svih relevantnih aktera, pošto lažne vesti ne poznaju granice.\nPredstavnica severnomakedonskog udruženja građana MOST Rosana Aleksoska rekla je da su od promene vlasti u toj zemlji 2017. godine „manipulacije prebačene na internet“ pošto Severna Makedonija sada ima demokratsku vladu.\nAleksoska je kazala da su se lažne vesti u Severnoj Makedoniji u poslednje vreme najviše odnosile na tvrdnje protiv NATO-a, o Prespanskom sporazumu s Grčkom i o gubljenju makedonskog identiteta i jezika.\nOcenila je da dezinformacije doprinose ne samo podeli po etničkoj osnovi, već i podeli makedonskog društva „na patriote i izdajnike“.\nNavela je da mediji koji dezinformacijama utiču na severnomakedonski javni prostor dolaze i iz susdenih zemalja, naročito iz Srbije.\nKao rešenja u borbi protiv dezinformacija Aleksoska je predložila jačanje razvoja demokratije i slobode medija i usvajanje strategije za borbu protiv dezinformacija, ali je dodala da je za to potrebna pomoć razvijenih zemalja.\nZvaničnica italijanske policije Manuela de Đorđi ukazala je na važnost prevencije u borbi protiv lažnih vesti.\nDe Đordi, načelnica odeljenja za sajber kriminal pri policiji italijanske pokrajine Furlanija-Julijska krajina, rekla je da borba protiv govora mržnje na internetu daje rezultate prethodnih godina, zahvaljujući takozvanim Evropskim pravilima ponašanja.\nU borbi protiv lažnih vesti, italijanska policija deluje preventivno, savetuje korisnicima interneta da ne dele momentalno vesti, već da prvo provere njihov izvor, dodala je De Đorđi.\nNovinari na Zapadnom Balkanu izloženi nasilju i strahu\n„Lažne vesti“ prihodovale četvrt milijarde dolara od reklama\nRuski sajt izmislio NATO pilota koji tuži Srbiju\nLažne vesti Marija Vučić Zapadni Balkan\n← Bahatost ministra\nUpozorenje GIM medijima mimo zakona →


Grad Novi Pazar - NOVI PODSTICAJI ZA INVESTITORE, NOVI PAZAR OD POSEBNOG INTERESA\nNOVI PODSTICAJI ZA INVESTITORE, NOVI PAZAR OD POSEBNOG INTERESA\nNovi Pazar, Zaječar, Kraljevo i Niš označeni su kao devastirana i područja od posebnog interesa, zbog čega će investitori u ta područja dobiti poseban finansijski podsticaj za otvaranje novih radnih mesta.\nMinistarstvo ekonomije i regionalnog razvoja i Agencija za strana ulaganja i promociju izvoza objavili su danas javni poziv za prijavu investitora i kompanija zainteresovanih za dobijanje podsticaja po novootvorenom radnom mestu, uz uslov da se ulaže u proizvodnju i usluge koje mogu biti izvezene.\nReč je o 12. krugu odobravanja finansijskih podsticaja na osnovu Uredbe o uslovima i načinu privlačenja direktnih investicija, a rok za prijavu počinje danas i traje do 10. decembra.\nSredstva se dodeljuju u zavisnosti od mesta ulaganja, i to za investicije u proizvodni sektor od 2.000 do 5.000 evra, odnosno od 4.000 do 10.000 evra za devastirana područja i područja od posebnog interesa - Zaječar, Kraljevo, Niš, Novi Pazar.\nInvestitorima koji su zainteresovani za ulaganja u automobilisku, elektronsku i industriju informacionih tehnologija u područjima od posebnog interesa predviđeno je od 5.000 do 10.000 evra po novootvorenom radnom mestu, dok su za investicije u sektor usluga predviđeni podsticaji od 2.000 do 10.000 evra. Ukupna vrednost ugovorenih investicija po ovom programu je 697,9 miliona evra, preciziraju u Agenciji za strana ulaganja i promociju izvoza.\nKroz dosadašnjih 11 krugova, realizovan je 131 projekat, a iz budžeta je odobreno oko 73,1 milion evra.\nZahvaljujući dosadašnjim podsticajima direktnih investicija u Srbiji je do sada otvoreno oko 21.300 radnih mesta a prosečan iznos podsticaja po novootvorenom radnom mestu iznosio je oko 2.500 evra.


Roman i Marina su legendi dali otkaz, a Nemac zbog toga oseća krivicu /video/ - Sputnjik Srbija\n18:28 22 April 2021\n19:51 01.03.2021 Preuzmite kraći link\nČuveni engleski fudbaler i igračka legenda kluba je 2019. godine preuzeo kormilo Čelsija, ali je usred tekuće sezone, tačnije 25. januara, dobio otkaz od strane ruskog oligarha Romana Abramoviča, vlasnika kluba, i njegove desne ruke Marine Granovskaje.\nLampardu se, pored rezultata ispod očekivanja, zameralo i to što skupocena pojačanja dovedena prethodnog leta nisu igrala na očekivanom nivou.\nJedno od njih bio je i Verner, dvadesetčetvorogodišnji nemački napadač koji je Plavce pojačao dolaskom iz Lajpciga za oko 55 miliona evra.\nVerner je do Lampardovog odlaska postigao samo devet golova na 18 utakmica, što je bilo daleko od očekivanja, s obzirom na njegov pređašnji uspeh u Bundesligi, gde je tokom sezone 2019/20 upisao 28 pogodaka na 34 meča.\n„Kada dođete ovde kao napadač i neko od koga se očekuju golovi, naravno da se osećate krivim jer ste promašili mnogo prilika... Krivim zbog kluba, zbog bivšeg menadžera, ali i zbog sebe, jer ja želim da dam što više golova“, rekao je Verner za nemački „Skaj“.\nNemac je nedugo nakon odlaska Lamparda, odnosno dolaskom Tomasa Tuhela, prekinuo post od 14 utakmica bez postignutog gola, ali mu se golgeterski učinak nije značajno poboljšao.\nIako oseća da je zaslužio deo krivice zbog Lampardovog odlaska, ne gleda u prošlost već u ostatak sezone.\n„Naravno, da sam postigao još četiri, pet golova možda bi stari menadžer i dalje bio ovde, jer bismo onda možda pobedili dve, tri utakmice više. Ali, ne možete previše da se obazirete na prošlost jer je pred nama još mnogo utakmica do kraja sezone“, objasnio je Verner.\nIako Timo još nije pronašao pravu formu, Čelsi beleži sjajne rezultate od Tuhelovog dolaska, te na devet mečeva ima šest pobeda i tri remija.\nU Premijer ligi je na petom mestu, čak 18 bodova iza vodećeg Mančester sitija, dok je u Ligi šampiona na korak do plasmana u četvrtfinale posle pobede nad Atletiko Madridom od 1:0 u prvom meču.\nVerner sa pet do sada postignutih golova nije ni blizu trke za najboljim golgeterom Premijer lige (vodeći je Mohamed Salah iz Liverpula sa 17), ali njegov učinak do kraja sezone može da odluči od Čelsijevom plasmanu u Ligu šampiona.\n► Skandal potresao Španiju – uhapšen bivši predsednik Barselone\nLige petice, Premijer liga, Čelsi